Zuraida sah Presiden PBM

Menteri Perusahaan Perladangan dan Komoditi Datuk Zuraida Kamaruddin menggantikan Datuk Larry Sng sebagai presiden baharu Parti Bangsa Malaysia (PBM).

Pelantikan Ahli Parlimen Ampang itu disahkan oleh Setiausaha Agung PBM, Nor Hiizwan Ahmad dalam satu kenyataan hari ini.

“Mesyuarat majlis tertinggi yang bermesyuarat semalam mengesahkan tujuh usul yang diluluskan sebulat suara.

“Antara usul yang diterima sebulat suara ialah melantik Zuraida sebagai presiden,” kata Nor Hiizwan.

Tambahnya, PBM telah mengadakan mesyuarat agung tahunan (AGM) di Shah Alam, Selangor pada Sabtu lalu.

Minggu lalu, Sng, yang juga Ahli Parlimen Julau, menyiarkan di Facebook bahawa beliau masih presiden PBM dan tidak akan berundur dalam masa terdekat jika Pilihan Raya Umum Ke-15 diadakan dalam masa terdekat, tetapi tidak menyatakan jangka masa.

Sebaliknya, beliau berkata peralihan kuasa kepada Zuraida berikutan AGM perlu mengikut prosedur yang betul.


Terima kasih atas tawaran tapi PN ada maruah sedia jadi pembangkang: Muhyiddin

Tawaran untuk menyertai kerajaan yang dibuat Datuk Seri Anwar Ibrahim dihargai Perikatan Nasional (PN) namun tidak akan menerimanya sama sekali, kata Tan Sri Muhyiddin Yassin.

Pengerusi PN itu mengucapkan terima kasih atas tawaran yang dibuat Perdana Menteri Ke-10 yang menjemput gabungan itu menyertai kerajaan namun menegaskan negara juga memerlukan pembangkang yang kuat sebagai proses semak dan imbang.

“Perikatan Nasional mengucapkan terima kasih kepada YAB Datuk Seri Anwar Ibrahim, Perdana Menteri Malaysia, atas tawaran supaya Perikatan Nasional menyertai Kerajaan Persekutuan pimpinan beliau.

“Namun, atas semangat untuk menyuburkan demokrasi dan melaksanakan peranan semak dan imbang yang berkesan dalam Parlimen Malaysia, Perikatan Nasional berpendirian untuk tidak menyertai Kerajaan yang diterajui oleh Pakatan Harapan,” katanya dalam satu kenyataan ini.

Jelasnya lagi, pendirian tersebut diambil bagi memastikan gabungan itu dapat menjadi pembangkang yang berwibawa untuk memastikan suara rakyat didengar dan urus tadbir yang baik.

“Perikatan Nasional akan memainkan peranan sebagai pembangkang yang berwibawa untuk membawa suara rakyat ke Parlimen serta memastikan tadbir urus kerajaan yang berintegriti dan bebas rasuah selaras dengan prinsip Prihatin, Bersih dan Stabil,” katanya lagi.

Bagaimanapun, Muhyiddin menegaskan PN bersedia merintis kerjasama atas kapasiti kerajaan dan pembangkang.

“Demi untuk memastikan kestabilan politik dan kesejahteraan rakyat, Perikatan Nasional bersedia untuk merintis bentuk-bentuk kerjasama yang lain dengan kerajaan dalam ruang lingkup hubungan antara kerajaan dan pembangkang,” ujarnya lagi.


Iesya Toh dakwa sudah beri maklumat ‘Dr Nur’ kepada Hishammuddin

Pengacara, Iesya Toh mendakwa sudah memberi maklumat kepada Menteri Luar, Datuk Seri Hishammuddin Hussein berhubung maklumat ‘Dr Nur’ yang dikatakan ditahan pihak Israel seperti dikongsi di Instagram (IG) miliknya, baru-baru ini.

Pelakon itu yang nama sebenarnya Nor Iesyatirradiah Sanny Toh, 37, juga bersedia bertanggungjawab sepenuhnya di atas perkongsian itu selepas mendakwa maklumat diterimanya adalah sahih.

Memetik laporan Berita Harian beliau mendakwa beberapa minggu lalu telah dihubungi seorang doktor yang bertugas di Hospital Kuala Lumpur (HKL) menyatakan rakan setugas yang menjalankan misi bantuan di Palestin, ditahan pihak Israel.

“Selepas membuat siasatan dan mendapati maklumat yang disampaikan benar, saya menghantar mesej menerusi aplikasi WhatsApp kepada Menteri Luar, Datuk Seri Hishammuddin Hussein berhubung perkara itu.

“Saya juga menyertakan nombor telefon pihak terbabit yang boleh dihubungi untuk mendapatkan penjelasan lanjut mengenai insiden berkenaan kepada Hishammuddin,” katanya yang juga pengacara Selamat Pagi Malaysia.

Iesya mengulas laporan mengenai Wisma Putra yang mahu dirinya, Heliza Helmi dan individu lain memberi maklumat mengenai ‘Dr Nur’ yang dikatakan ditahan pihak Israel.

Semalam, Wisma Putra telah cuba menghubungi dua individu bernama Dr Aida dan Dr Shafiq, yang didakwa berkhidmat di HKL bagi mendapatkan maklumat lanjut berkenaan ‘Dr. Nur’ namun kedua-dua mereka gagal dihubungi.


Gempa 7.6 magnitud goncang Papua New Guinea

Gempa bumi pada skala 7.6 magnitud menggoncang timur Papua New Guinea hari ini, dengan penduduk tempatan melaporkan kerosakan pada bangunan berhampiran bandar pantai Madang dan lebih jauh ke pedalaman.

Penyiasatan Geologi Amerika Syarikat (AS), yang melaporkan gempa itu, mengeluarkan amaran tsunami tetapi kemudiannya berkata ancaman itu “kini telah berlalu”.

Bagaimanapun, ia menyedari bahawa masih wujud keadaan “turun naik kecil paras laut di beberapa kawasan pantai”.

Bekalan elektrik terputus dan laporan menyatakan beberapa bangunan rosak dengan gegaran dirasai secara meluas di negara itu dari bandar berhampiran pusat gempa ke ibu kota Port Moresby, kira-kira 300 batu (480 kilometer) jauhnya.

Imej dan video sebuah universiti di bandar tanah tinggi di Goroka menunjukkan keretakan besar di dinding ketika gempa bumi berlaku.

Penduduk tempatan di Lae dan Madang, yang paling hampir dengan pusat gempa, memberitahu AFP gegaran itu jauh lebih kuat daripada gempa sebelumnya.

“Sangat kuat, semuanya seperti duduk di atas laut, hanya terapung,” kata Hivi Apokore, seorang pekerja di Jais Aben Resort dekat Madang.

Gempa itu berlaku pada kedalaman 61 kilometer (38 batu), kira-kira 67 kilometer dari bandar Kainantu, kata Perkhidmatan Geologi AS.

Papua New Guinea terletak di Lingkaran Api Pasifik, menyebabkan ia sering mengalami gempa bumi.

Di negara jiran, Indonesia pada 2004, gempa bumi berukuran 9.1 magnitud mencetuskan tsunami yang mengorbankan 220,000 di seluruh rantau ini, termasuk kira-kira 170,000 di Indonesia. – AFP


Kanak-kanak maut akibat hepatitis misteri: WHO

Pertubuhan Kesihatan Sedunia (WHO) mengesahkan seorang kanak-kanak menjadi mangsa pertama akibat jangkitan hepatitis yang tidak diketahui asal usulnya.

WHO juga memaklumkan sehingga kini sebanyak 169 kes hepatitis mister itu dilaporkan di 12 negara.

WHO mengeluarkan data berkenaan ketika pihak berkuasa kesihatan di seluruh dunia menyiasat dan menilai peningkatan kes hepatitis akut dalam kalangan kanak-kanak.

Sehingga 21 April, kes hepatitis itu dilaporkan berlaku di United Kingdom (UK), Amerika Syarikat (AS), Sepanyol, Israel, Denmark, Ireland, Belanda, Itali, Norway, Perancis, Romania dan Belgium.

Badan kesihatan itu menjelaskan, sebanyak 114 daripada 169 kes itu berlaku di UK.

Sebelum ini Pusat Pencegahan dan Kawalan Penyakit EU (ECDC) berkata dalam kebanyakan kes, kanak-kanak terbabit tidak mengalami demam.

Tetapi beberapa kes di UK sangat teruk sehingga pesakit terpaksa dipindahkan ke bahagian pakar hati kanak-kana, manakala enam lagi menjalani pemindahan hati, kata WHO dan ECDC.

Jangkitan ini kebanyakannya menjejaskan kanak-kanak berumur di bawah 10 tahun dan gejalanya, termasuk demam kuning, cirit-birit, muntah dan sakit perut.

Virus hepatitis yang diketahui, dari A hingga E, tidak dikesan pada kanak-kanak. Oleh itu, pihak berkuasa kesihatan Britain telah meneliti pautan kepada virus biasa, atau kemungkinan punca lain seperti Covid-19 atau faktor persekitaran.

Buat masa ini, penyiasat mengesyaki bahawa punca paling mungkin adalah jangkitan, kata ECDC.

“Tiada pautan kepada vaksin Covid-19 dikenal pasti dan maklumat terperinci yang dikumpul melalui soal selidik kepada kes tentang makanan, minuman dan tabiat peribadi gagal mengenal pasti sebarang pendedahan biasa,” kata ECDC. – Agensi


BN bukan komponen GRS: Hajiji

Parti Gabungan Rakyat Sabah (GRS) yang menjadi Kerajaan Negeri di Sabah sekarang ini hanya dianggotai Bersatu, Parti Bersatu Sabah (PBS), Parti Solidariti Tanah Airku (STAR) dan Parti Progresif Sabah (SAPP).

Ketua Menteri yang juga Pengerusi GRS, Datuk Hajiji Noor berkata Barisan Nasional (BN) hanya akan menjadi rakan kerjasama gabungan itu dalam pentadbiran kerajaan negeri, manakala hubungan dengan PAS adalah menerusi Perikatan Nasional (PN).

BN Sabah terdiri daripada UMNO, MCA, MIC dan Parti Bersatu Rakyat Sabah (PBRS). Melalui kerjasama itu Pengerusi BN Sabah, Datuk Seri Bung Moktar Radin dilantik menjadi Timbalan Ketua Menteri.

Gabungan ini telah diasaskan oleh Pengerusi PN yang juga Perdana Menteri ketika itu, Tan Sri Muhyiddin Yassin bagi menghadapi Pilihan Raya Negeri (PRN) Sabah pada 2020.

“Jadi dengan gabungan ini, satu kestabilan politik Sabah akan dapat kita harapkan untuk kepentingan perpaduan dan kerjasama parti yang ada,” kata Hajiji pada sidang media di Kota Kinabalu, hari ini seperti dilapor Bernama.

Terdahulu, beliau mempengerusikan Mesyuarat Ahli Jawatankuasa Penaja GRS, yang turut dihadiri Presiden PBS Datuk Seri Dr Maximus Ongkili, Presiden STAR Datuk Dr Jeffrey Kitingan dan Presiden SAPP Datuk Yong Teck Lee.

Ahad lepas (13 Mac), Hajiji dilaporkan berkata Jabatan Pendaftaran Pertubuhan (RoS) meluluskan pendaftaran GRS sebagai badan gabungan parti politik rasmi di negeri itu.

Pada PRN Sabah ke-16 (26 September 2020), GRS yang ketika itu bukan gabungan rasmi, membentuk kerajaan negeri setelah menguasai 38 kerusi Dewan Undangan Negeri apabila PN memenangi 17 kerusi (Bersatu 11 kerusi dan STAR 6 kerusi), BN (14 kerusi) dan PBS (7 kerusi).

Pada 9 Januari tahun lepas, parti yang membentuk GRS itu menandatangani memorandum persefahaman (MoU) bagi mengekalkan kerjasama selain menolak campur tangan luar yang cuba menggugat gabungan tersebut.

Sementara itu, Hajiji berkata semua parti komponen GRS akan menggunakan logo dan bendera rasmi gabungan itu pada Pilihan Raya Umum Ke-15 (PRU15) akan datang.

Mengulas mengenai parti yang berhasrat menyertai GRS, beliau berkata sebuah jawatankuasa dibentuk bagi menilai permohonan parti lain untuk bersama-sama GRS, antaranya Pertubuhan Kebangsaan Sabah Bersatu (USNO) yang membuat permohonan itu sejak tahun lepas.

Ditanya mengenai impak situasi politik di Semenanjung kepada Sabah, Hajiji berkata perkembangan yang berlaku di Semenanjung terutama ketika PRN Melaka dan PRN Johor baru-baru ini, dilihat tidak memberi impak besar kepada politik Sabah.

“Politik ini ada macam-macam kemungkinan, saya melihat apa berlaku di Semenanjung, di Melaka dan Johor, saya fikir tidak sama dengan keadaan politik di Sabah,” katanya yang turut mengumumkan barisan Majlis Tertinggi GRS hari ini:

Pengerusi: Datuk Hajiji Noor

Timbalan Pengerusi: Datuk Seri Dr Maximus Ongkili, Datuk Dr Jeffrey Kitingan dan Datuk Yong Teck Lee.

Setiausaha Agung: Datuk Masidi Manjun

Ketua Penerangan: Datuk Joniston Bangkuai

Bendahari Agung: Ardino Diris


Harga sawit tinggi, nilai ringgit masih terkawal semasa Muhyiddin jadi PM

Penasihat ekonomi Perdana Menteri (PM) merangkap Ketua Penerangan UMNO melatah apabila sedikit teguran diberikan oleh Tan Sri Muhyiddin Yassin kerana keadaan ekonomi dan mata wang negara yang tidak menentu ketika ini.

Budak hingusan yang berada dalam pejabat PM menjawab balik kritikan Pengerusi Majlis Pemulihan Negara (MPN) dengan memberi jawapan retorik seperti Presiden UMNO yang berteriak setiap hari mendesak pilihan raya umum atas alasan tiada kestabilan, ironinya UMNO sendiri menjadi punca mencetus ketakstabilan tersebut.

Berpuluh kali Presiden UMNO, Datuk Seri Ahmad Zahid Hamidi mendesak supaya Parlimen dibubarkan tetapi sampai sekarang tidak masih menekan butang seperti dilakukannya bersama-sama cikgu, Datuk Seri Anwar Ibrahim sebelum ini.

Lebih menghairankan, baharu sekali Muhyiddin tegur terus melatah panglima dan hulu balang UMNO tampil mempertahankan Perdana Menteri. Tapi tidak pula mereka berani menegur Zahid sebelum ini yang berzikir setiap masa mendesak pilihan raya disegerakan.

Sebagai seorang penasihat ekonomi dan kononnya memiliki kelayakan yang hebat di universiti, lebih baik dia berfikir untuk mencari jalan memulihkan kedudukan ekonomi negara daripada terus menjadi pembodek.

Sebelum Muhyiddin berundur diri, asas ekonomi dan kedudukan kewangan negara semasa ditinggalkan masih berada pada tahap yang selamat dan tidak seperti legasi ditinggalkan oleh bekas PM UMNO, Datuk Seri Najib Razak sehingga sarat hutang 1Malaysia Development Berhad (1MDB) perlu ditanggung kerajaan.

Malah, ketika Muhyiddin mentadbir negara, ia merupakan saat paling mencabar pernah dihadapi mana-mana pemimpin nombor satu negara dengan ancaman penularan Covid-19.

Langkah-langkah yang diambil bertujuan untuk menyelamatkan banyak nyawa tidak berdosa daripada terus melayang kerana jangkitan virus membunuh tersebut, penutupan sektor ekonomi dan kawalan langkah pergerakan kepada rakyat bukan dibuat suka-suka.

Walaupun rakyat tidak dapat bekerja, sekurang-kurangnya ketika itu masih dapat bernafas lagi apabila moratorium diperkenalkan disamping pelbagai bantuan bakul makanan dan juga pengeluaran Kumpulan Wang Simpanan Pekerja (KWSP) bagi membantu rakyat yang terjejas.

Semua langkah itu diambil semasa era Muhyiddin menjadi PM, tapi apa sekarang penasihat ekonomi PM buat?

Walaupun berdepan dengan ancaman penyakit berjangkit ditambah pula dengan krisis politik yang dicetuskan oleh cikgu dan anak murid, nilai mata wang negara waktu itu tidak jatuh sehingga ke paras teruk sekarang ini.

Nilai ringgit ketika itu masih berlegar sekitar RM4 ke RM4.10 dan perlu diingat ketika itu negara sedang berdepan pelbagai cabaran yang lebih teruk daripada sekarang ini.

Sekarang, nilai ringgit jatuh teruk dalam sejarah 24 tahun negara, sejak kali terakhir krisis kewangan 1998-1999 lalu.

Selain itu, semasa Muhyiddin menjadi PM juga menyaksikan harga sawit negara mencecah paras tertinggi dalam sejarah, antara RM4,000 hingga RM4,500 satu tan setakat Jun 2021 ketika itu masih menerajui kerajaan di Putrajaya.

Harga sawit berkali ganda tinggi semasa era Muhyiddin menjadi PM berbanding hanya sekitar RM2,000 satu tan pada 2019 dan sebelumnya.

Sekarang, apabila UMNO kembali menjadi peneraju di Putrajaya, harga sawit berdepan tren penurunan dan harga minyak sawit mentah (MSM) terkini setakat September jatuh ke paras bawah RM4,000 satu tan.

Setakat 19 September 2022, harga MSM terkini adalah RM3,743 satu tan, menurut laman web Lembaga Minyak Sawit Malaysia (MPOB).

Faktanya, penurunan harga minyak sawit ini berlaku semasa era UMNO memerintah dan bukannya ketika Muhyiddin semasa memimpin kerajaan Perikatan Nasional (PN).

Mungkin penasihat ekonomi PM boleh mula menyemak fakta dan membuat sedikit kajian sebelum mengeluarkan alasan retorik politik seperti Presidennya yang mahu PRU-15 diadakan.

Seperkara lagi, sebagai penasihat ekonomi PM, mungkin sekurang-kurangnya dia boleh mencari jalan sebagaimana Muhyiddin membantu peneroka Felda yang hutang mereka sebelum ini semasa pinjaman diberikan oleh UMNO dihapuskan serta-merta.

Untuk rekod, sebanyak RM8.3 bilion peneroka Felda berjaya dihapuskan semasa era pentadbiran Muhyiddin.

Mustahil seorang penasihat ekonomi yang hebat bercakap bahasa Inggeris tidak dapat mencari pendekatan dan langkah terbaik untuk membantu rakyat yang sedang sesak nafas untuk meneruskan kelangsungan hidup.

Seperkara lagi, penasihat ekonomi jangan hanya pandai menasihati Datuk Seri Ismail Sabri Yaakob “claim credit” seperti yang dilakukan semasa syarikat perladangan FGV Holdings Bhd mencatat keuntungan besar iaitu sebanyak RM1.17 bilion bagi tahun kewangan 2021.

Hasil penstrukturan dan strategi Muhyiddin jugalah menyaksikan FGV kembali mencatatkan keuntungan besar tersebut, janganlah perasan kerana kebijakan dan kepandaian Ismail Sabri yang berjaya memulihkan syarikat milik peneroka Felda itu.

Tapi biasalah, penasihat ekonomi PM hebat beretorik dan memutarbelit fakta. Tidak pasti siapa cikgunya ini.


Kit Siang kini bergelar Tan Sri

Seramai 839 individu menerima darjah kebesaran, bintang dan pingat Persekutuan 2023 sempena Ulang Tahun Hari Keputeraan Rasmi Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Yang Dipertua Dewan Rakyat, Datuk Johari Abdul mendahului senarai penerima dengan dikurniakan darjah kebesaran Panglima Setia Mahkota (PSM) yang membawa gelaran Tan Sri bersama-sama dengan veteran DAP, Lim Kit Siang yang turut menerima gelaran sama.

Turut dikurniakan PSM ialah 25 individu lain, termasuk Hakim Besar Sabah dan Sarawak, Datuk Abdul Rahman Sebli; Hakim Mahkamah Persekutuan, Datuk Nallini Patmanathan dan bekas Hakim Mahkamah Persekutuan, Datuk Seri Mohd Zawawi Salleh.

Selain itu, bekas Menteri Besar Kelantan, Allahyarham Datuk Nik Abdul Aziz Nik Mat; Pengarah Urusan Kumpulan Engtex Group Berhad, Datuk Ng Hook dan Pengarah Urusan Kumpulan Maxim Global Berhad, Datuk Seri Gan Seong Liam.

Yang turut menerima PSM, Pengerusi DPS Resources Berhad, Datuk Seri Sow Chin Chuan; Pengarah Bebas Bukan Eksekutif Sime Darby Plantation Berhad, Datuk Seri Dr Nik Norzul Thani Nik Hassan Thani dan komposer, Datuk Seri Dr Ahmad Khan Nawab Khan.

Pengerusi Eksekutif Yuwang Group, See Hong Cheen @ See Hong Chen; Pengerusi Battersea Power Station Holding Company Limited, Datuk Jaganath Derek Steven Sabapathy; Pengarah Urusan Kumpulan DRB-Hicom Berhad, Datuk Seri Syed Faisal Albar Syed AR Albar.

Penerima lain PSM, Pengerusi dan Pengarah Perusahaan Sadur Timah Malaysia (PERSTIMA) Berhad, Datuk Wee Hoe Soon @ Gooi Hoe Soon; Pengarah Urusan Winfast Group of Companies, Datuk Seri Chee Chan Yau @ Cheah Chan Yau.

Selain itu, Pengarah Urusan Kumpulan Syarikat Ming Heng Motor Sdn Bhd, Datuk Koh Chui Ming; Presiden dan Ketua Pegawai Eksekutif Kumpulan Petroliam Nasional Berhad (PETRONAS), Datuk Tengku Muhammad Taufik Tengku Aziz.

Pengarah Urusan Cergas Murni Sdn Bhd, Datuk Paul Latimer; Pengerusi Eksekutif Bermaz Auto Berhad, Datuk Seri Yeoh Choon San; Pengarah Urusan dan Ketua Pegawai Eksekutif KK Land Group of Companies, Datuk Kong Hoi Chieng dan Pengarah Urusan Twin Arrow Fertilizer Sdn Bhd, Datuk Seri Lau Kuan Kam.

Turut menerima PSM, Panglima Tentera Laut, Laksamana Datuk Abdul Rahman Ayob; Panglima Tentera Darat, Jeneral Datuk Seri Mohammad Ab Rahman; bekas Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar; Ahli Dewan Negara, Senator Datuk Seri Anifah Aman dan veteran politik, Lim Kit Siang.

Sementara itu, Ketua Pengarah Pendidikan, Datuk Pkharuddin Ghazali @ Mat Jali dan Ketua Setiausaha Perbendaharaan, Datuk Johan Mahmood @ Johan Mahmood Merican antara 28 penerima darjah kebesaran Panglima Jasa Negara (PJN) yang membawa gelaran Datuk.

Penerima PJN lain, bekas pemain badminton negara, Tan Aik Huang dan Pengerusi Yayasan Kebajikan Artis Tanahair, Datuk Irwan Shah Abdullah atau DJ Dave

Empat penerima darjah kebesaran Panglima Setia Diraja (PSD) yang turut membawa gelaran Datuk ialah Penolong Setiausaha Majlis Raja-Raja, Mohd Aseral Jusman; Ketua Protokol Jabatan Protokol dan Konsular Kementerian Luar Negeri, Mohd Aini Atan; Timbalan Ketua Setiausaha (Kabinet), Abdul Halim Hamzah dan Ketua Staf Markas Angkatan Tentera, Lt Jen Datuk Arman Rumaizi Ahmad.

Seramai 33 individu menerima darjah kebesaran Johan Mangku Negara (JMN), termasuk Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital, Mastura Ahmad Mustafa dan Ketua Pegawai Eksekutif BERNAMA, Roslan Ariffin.

Darjah kebesaran Johan Setia Mahkota (JSM) dikurniakan kepada 33 individu, antaranya penggiat seni, Fauziah Nawi; Ketua Polis Perlis, Datuk Surina Saad dan Ketua Polis Negeri Sembilan, Datuk Ahmad Dzaffir Mohd Yussof.

Penerima darjah kebesaran Johan Setia Diraja (JSD) ialah Asisten Ketua Staf Tadbir Pangkalan Udara Subang, Brig Jen Baharudin Abu Hassan; Ketua Jabatan Siasatan Jenayah Ibu Pejabat Polis Kontinjen Kuala Lumpur, Senior Asisten Komisioner (SAC) Habibi Majinji dan Timbalan Pengarah (Perisikan Siasatan Khas) Bahagian Perisikan Siasatan Khas Bukit Aman, SAC Mohammad Azlin Sadari.

Seramai 116 individu dikurniakan darjah kebesaran Bintang Kesatria Mangku Negara (KMN), termasuk Pensyarah Akademi Seni Budaya dan Warisan Kebangsaan (ASWARA), Dr Abdul Halim Husain dan Presiden Persatuan Sukan Orang Pekak Malaysia, Dr Ong Shin Ruenn.

Tahun ini juga menyaksikan enam orang menerima darjah kebesaran Bintang Kesatria Setia Diraja (KSD) dan 218 menerima darjah kebesaran Bintang Ahli Mangku Negara (AMN), termasuk Jurutera Sokongan BERNAMA, Mohd Halim Esham.

Pembantu Tadbir (Perkeranian dan Operasi) Bahagian Modal Insan BERNAMA, Rusliza Sahran pula antara 316 penerima Pingat Pangkuan Negara (PPN), manakala 56 individu dikurniakan Pingat Bentara Setia Diraja (BSD)


Pejuang Taliban berpakaian ala tentera Amerika kawal Kabul

Sekali pandang rakaman jurugambar AP, Khwaja Tawfiq Sediqi, kelihatan seperti satu pasukan lengkap berpakaian tentera asing, termasuk berkaca mata seperti askar Amerika Syarikat (AS), sedang melakukan rondaan di sekitar Kabul, Afghanistan.

Tetapi sebaliknya, rakaman itu adalah gambar anggota unit khas pejuang Taliban yang tiba untuk mengambil alih Lapangan Terbang Antarabangsa Hamid Karzai di Kabul, setelah kumpulan terakhir tentera AS meninggalkan negara itu, semalam.

Tidak lagi berpakaian Pashtun – pakaian suku kaum di Afghanistan – ketika berjuang menentang tentera asing dan pasukan keselamatan kerajaan Ashraf Ghani, kini kebanyakan anggota Taliban berpakaian celoreng, dan menggunakan senjata api canggih yang kebanyakannya ditinggalkan oleh askar AS.

Pasukan khas Taliban itu kini mengawal lapangan terbang berkenaan sambil pegawai atasan mereka memeriksa pelbagai peralatan tentera AS yang rosak dan ditinggalkan.

Jurucakap Taliban, Zabihullah Mujahid berkata AS akhirnya dikalahkan setelah cuba menghapuskan kumpulan pejuang selama 20 tahun di Afghanistan.

Lapangan terbang itu menjadi pusat pemindahan ribuan rakyat asing dan warga tempatan setelah Taliban menawan negara itu pada 15 Ogos lalu.

Mengikut maklumat, AS dan beberapa negara lain memindahkan kira-kira 100,000 warga asing dan rakyat Afghanistan yang bimbang tindak balas pemerintah baharu.

Menegaskan keselamatan lapangan terbang adalah masalah utama, Zabihullah berkata Taliban berulang kali telah menegaskan bahawa mereka mtidak akan menerima kehadiran tentera asing di Afghanistan.

“Kami sedang berbincang dengan Turki untuk mengambil alih operasi awam di lapangan terbang. Belum ada kesepakatan yang dicapai,” katanya.

Pasukan khas Taliban ‘Badri 313’ memegang senjata api ditinggalkan tentera Amerika Syarikat ketika mengambil alih Lapangan Terbang Antarabangsa Hamid Karzai di Kabul, Afghanistan pada Selasa, 31 Ogos 2021. – Gambar AP

Ketua Pusat Pemerintah Tentera AS Jeneral Kenneth McKenzie berkata tentera AS meninggalkan banyak peralatan, termasuk sistem pertahanan roket berteknologi tinggi dan kenderaan bersenjata di lapangan terbang itu.

Katanya, Pentagon terpaksa meninggalkan kira-kira 70 kenderaan taktikal penghalang periuk api dan serangan hendap yang berharga sehingga AS$1 juta setiap satu.

Tentera AS juga terpaksa meninggalkan sistem pertahanan roket, mortar dan meriam C-RAM yang diguna untuk melindungi lapangan terbang itu daripada serangan roket.

C-RAM adalah sistem canggih yang digunakan untuk mengesan dan atau memusnahkan roket, artileri, dan pusingan mortar yang berada di udara sebelum mencapai sasaran darat. – Agensi


Cukai RM1.69b: Najib boleh hilang kerusi Parlimen Pekan, harta disita

Datuk Seri Najib Razak yang berdepan tuntutan cukai pendapatan tertunggak sebanyak RM1.69 bilion boleh hilang kerusi Parlimen Pekan dan hartanya disita jika gagal menyelesaikan kes tersebut dengan Lembaga Hasil Dalam Negeri (LHDN).

Bekas pensyarah dan pakar Undang-Undang Universiti Islam Antarabangsa Malaysia (UIAM), Profesor Abdul Aziz Bari berkata jika kes melibatkan bekas Perdana Menteri tersebut dimuktamadkan kemungkinan besar secara automatik kerusi Parlimen Pekan yang disandangnya turut akan terlucut juga.

“Maknanya kalau keputusan itu sudah muktamad sudah habis merayu maknanya memanglah hilang kerusi itu sebab dia sudah bankrap.

“Tinggal lagi tak tahu macam mana lagi boleh rayu ke atau macam mana, sekarang ini masih di Mahkamah Tinggi, memang habis disitu kena pastikan kalau peguam kata memang tiada rayuan secara terus akan hilang, kena tanya dengan peguam dia, baru boleh lihat perkembangan lanjut,” katanya kepada Agenda Daily.

Mengulas lanjut, Aziz berkata individu yang berdepan saman LHDN juga akan berdepan implikasi sama dengan yang dihadapi Najib cumanya kes kali ini ia melibatkan personaliti politik yang terkenal.

“Dari segi moral pula siapa pun boleh jadi, dalam keadaan itu memang tak kira siapa jatuh bankrap memang itulah implikasinya.

“Perkara ini sudah berlaku pada orang lain dan cumanya berbeza-beza orang sahaja,” katanya.

Sementara itu seorang lagi pengamal undang-undang, Dr Shamsher Singh Thind berkata Najib berisiko bukan hanya akan hilang kelayakan sebagai Ahli Parlimen (MP) tetapi hartanya juga boleh dilucut hak milik dan peguamnya mungkin terpaksa menarik diri untuk membelanya dalam kes-kes mahkamah yang sedang dihadapinya.

“Sekiranya, Najib menjadi bankrap, maka Najib akan hilang hakmilik ke atas harta benda, hilang kelayakan sebagai MP dan peguam Najib terpaksa menarik-diri kerana kontrak peguam dengan anak guam akan terbatal,” katanya.

Shamser juga tidak menolak usaha rayuan Najib kepada Pesuruhjaya Khas Cukai Pendapatan (SCIT) dan Mahkamah Rayuan tidak akan berjaya mengubah keputusan yang dibuat oleh Mahkamah Tinggi susulan notis bankrap yang dihadapinya.

“Rayuan kepada SCIT dan Mahkamah Rayuan akan menjadi sia-sia, dan Najib akan mengalami kesukaran untuk membela dirinya dalam kes-kes jenayah,” katanya lagi.

Terdahulu, Najib gagal untuk mendapatkan penangguhan berhubung keputusan mahkamah yang berkaitan dengan tuntutan cukai berkenaan.

Najib mengemukakan permohonan berkenaan atas alasan notis yang dikeluarkan LHDN bertarikh 4 Februari lalu adalah berniat jahat, menindas dan penyalahgunaan proses mahkamah.

Kerajaan, melalui LHDN, memfailkan notis kebankrapan di Mahkamah Tinggi di Kuala Lumpur terhadap Najib selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.

Pada 22 Julai tahun lalu, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.

Untuk rekod, mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran itu kepada LHDN walaupun rayuan difailkan.


PN nafi bincang jatuhkan UMNO, anggap tuduhan sebagai sampah

Perikatan Nasional (PN) menafikan wujud perbincangan menjatuhkan UMNO dan Barisan Nasional (BN), seperti didakwa kononnya adalah minit mesyuarat sulit yang tersebar.

Setiausaha Agung PN, Datuk Seri Hamzah Zainuddin berkata beliau juga sependapat dengan Naib Presiden PAS, Datuk Seri Dr Ahmad Samsuri Mokhtar, yang menyifatkan dokumen itu sebagai sampah.

“Sebenarnya kalau orang tanya betul ke PN ada mesyuarat nak menjatuhkan sesiapa, saya kata tak ada. Betullah Dr Samsuri kata itu dokumen sampah, kerana tidak ada perbincangan.

“Saya Setiausaha Agung PN. Saya tak tahu pun ada perkara ini,” katanya kepada pemberita selepas Majlis Penetapan Nilai Murni di Sepang, hari ini.

Memetik laporan BHonline Hamzah menjadi amalan biasa untuk pemimpin komponen dalam PN berbincang, terutama selepas sesuatu pilihan raya, namun menafikan beliau ada melakukan perkara seperti yang didakwa dalam dokumen yang tular itu.

Terdahulu, Ahmad Samsuri dilaporkan berkata, dokumen minit mesyuarat yang didakwa mengandungi maklumat sulit berkenaan sebagai sampah’ selain mengakui berasa hairan kerana ada pihak yang mempercayai kesahihan dokumen berkenaan.

Sejak beberapa hari lalu, satu dokumen yang didakwa kononnya minit mesyuarat sebuah parti politik yang mendapat jolokan “PASleak” didakwa mendedahkan taktikal politik PN merancang memusnahkan UMNO dan BN, sebelum Pilihan Raya Umum ke-15 (PRU-15).

Minit mesyuarat itu kononnya menyatakan pertemuan diadakan di rumah Bendahari Agung BN Datuk Seri Hishammuddin Hussein, turut mendakwa Ketua Hakim Negara bersubahat untuk mempercepatkan perbicaraan kes rasuah dan mensabitkan kesalahan dua pemimpin UMNO, Datuk Seri Ahmad Zahid Hamidi dan Datuk Seri Najib Razak.

Bagaimanapun, petang tadi, Pejabat Ketua Pendaftar Mahkamah Persekutuan menafikan dakwaan berkenaan dan membuat laporan polis terhadap sumber dakwaan yang dipercayai daripada posting dibuat oleh seorang pengguna Facebook bernama Shahrir Samad – Tok Uban.

Adalah tidak pasti sama ada pemilik akaun itu dikaitkan secara langsung dengan Ahli Majlis Tertinggi UMNO Tan Sri Shahrir Samad, namun media lebih kerap merujuk laman itu kepada beliau.

Shahrir turut dibicarakan kerana kes rasuah dan dituduh melakukan salah guna kuasa ketika mengetuai sebuah agensi tanah Persekutuan.

Siaran yang dikaitkan itu dipercayai menjadi punca khabar angin yang sedang tersebar mengenai rancangan peguam negara, Ketua Hakim Negara dan Presiden Bersatu Tan Sri Muhyiddin Yassin untuk mempercepatkan perbicaraan Najib dan Zahid serta menjamin sabitan, sebagai cara untuk mengelak UMNO kembali berkuasa.


Kes baharu di Langkawi naik lagi, satu kematian dilapor hari ini

Jumlah kes harian Covid-19 di Langkawi meningkat dua hari berturut-turut, dengan dalam tempoh 24 jam sehingga 12 tengah hari tadi 66 kes baharu direkodkan berbanding 54 kes semalam.

Satu kematian membabitkan pesakit wanita berusia 61 tahun yang mempunyai sejarah komorbid juga dilaporkan hari ini.

Mengikut statistik dikeluarkan Pejabat Kesihatan Daerah Langkawi (PKDLangkawi), tiga mukim mencatat lonjakan kes baharu dengan Bohor merekodkan 20 jangkitan hari ini berbanding lima kes yang dicatat semalam.

Mukim Padang Matsirat pula merekodkan 17 jangkitan baharu berbanding 10 kes semalam, manakala Kedawang mencatat sembilan kes baharu (tiga kes semalam).

Pesakit baharu yang dikesan termasuk, 28 kes menerusi saringan kontak rapat, saringan bergejala (25) dan satu saringan kendiri. Sehingga kini, pulau peranginan itu merekodkan 412 kes aktif.

Sejak awal tahun lalu hingga hari ini sebanyak 5,283 kes positif dilaporkan di Langkawi dengan 4,801 pesakit telah sembuh, manakala 70 pesakit meninggal dunia.

Berdasarkan rekod PKDLangkawi, tiada jangkitan baharu hari ini membabitkan pelancong yang mengunjungi pulau berkenaan.

Pulau peranginan popular itu dibuka semula menerusi Projek Rintis Gelembung Pelancongan Domestik Langkawi bermula 16 September lalu dengan ribuan pelancong dalam dan luar negara mula berkunjung ke gugusan 99 pulau itu untuk beristirahat.

Pihak berkuasa khususnya melalui Kementerian Kesihatan (KKM) mengenakan syarat ketat kepada pelancong yang ingin masuk ke Langkawi, termasuk mesti melengkapkan vaksinasi masing-masing.

Semalam, Pengarah Jabatan Kesihatan Negeri Kedah, Dr Othman Warijo mengesahkan terdapat satu kes pelancong luar positif Covid-19 di Langkawi membabitkan kanak-kanak berusia tiga tahun.

Kanak-kanak berasal dari Nilai, Negeri Sembilan itu tiba di pulau peranginan berkenaan pada 24 September bersama ibu bapanya, dan mulai demam sehari kemudian sebelum disahkan positif Covid-19 pada 26 September.


Pelan B UMNO untuk selamatkan Najib dengan desak PRU segera?

Perjalanan perbicaraan kes di Mahkamah Persekutuan yang sedang dihadapi bekas Perdana Menteri, Datuk Seri Najib Razak meresahkan UMNO dan tidak hairan pemimpin parti itu sangat berani dalam menyerang badan kehakiman negara secara terbuka.

Jika rakyat biasa yang mengeluarkan kenyataan memperlekehkan undang-undang dan keputusan mahkamah, sudah pasti dengan cepat dan pantas tindakan diambil atas tuduhan menghina mahkamah, tetapi tidak bagi kes melibatkan pemimpin utama UMNO yang dilihat bebas bercakap apa sahaja.

Satu persatu kritikan dan kecaman dilontarkan pemimpin UMNO, bermula daripada Ketua Pemudanya sehingga kenyataan daripada Presidennya sehingga kepada budak suruhan seperti Datuk Lokman Noor Adam, semua dilihat bebas dan boleh bercakap apa sahaja sehingga mencalarkan imej badan kehakiman negara.

Satu perkara disini yang jelas adalah sesiapa sahaja yang menjadi ahli UMNO, mereka kebal daripada undang-undang dan boleh melakukan apa sahaja tanpa perlu takut berdepan tindakan undang-undang.

Betul lah cakap Tun Dr Mahathir Mohamad, UMNO sudah rosak daripada atas sehingga ke bawah apabila pemimpin atasan mengajar ahli dibawah supaya tidak menghormati sistem perundangan negara, jadi tidak hairan lah jika pemimpin mereka boleh mengambil dan meminta rasuah tanpa segan silu ada rasa kemaluan.

Perbicaraan kes Najib yang sedang berjalan dijadikan alasan kononnya tidak diberikan keadilan, walhal faktanya bekas Presiden UMNO sepatutnya sudah diberikan peluang dan ruang yang banyak untuk menjawab setiap pertuduhan dihadapinya di mahkamah.

Bukannya Ketua Hakim Negara yang memecat peguam bela Najib, tapi Najib yang memecat peguamnya sendiri. Bukannya peguam bela Najib tidak diberikan peluang untuk berhujah bagi mempertahankan anak guamnya, tapi peguam Najib yang memilih untuk tidak berhujah.

Tapi di luar sana, permainan persepsi diwujudkan oleh pemimpin UMNO kononnya Najib tidak mendapat perbicaraan yang adil dan saksama. Pelbagai kecaman dan kritikan dibuat terhadap Ketua Hakim Negara sehingga isu peribadi pun dikorek oleh tentera siber upahan mereka.

Semua tersebut dilakukan semata-mata untuk mempertahankan Najib dalam kes dana RM42 juta melibatkan SRC International Sdn Bhd.

Sepatutnya Najib menjawab pertuduhan dan berhujah di mahkamah bagi mempertahankan dirinya bukan dengan menggunakan UMNO sebagai perisai untuk melindungi dirinya daripada diheret ke penjara.

Langkah menggunakan parti demi kepentingan diri sendiri satu perjudian yang tidak wajar sama sekali kerana UMNO bukan hak seorang individu tetapi ia adalah hak bersama-sama orang Melayu.

UMNO sepatutnya digunakan untuk memartabatkan maruah dan meningkat taraf hidup orang Melayu, bukan digunakan untuk mempertahankan pemimpin yang korup dan terpalit dengan pelbagai pertuduhan jenayah.

Terkini, Lokman yang sebelum ini dipecat UMNO dan diambil semula Datuk Seri Ahmad Zahid Hamidi menjadi ahli, giat berceramah ke setiap pelosok cawangan dan bahagian bagi menyampaikan mesej agar pilihan raya umum ke-15 (PRU-15) disegerakan.

Lokman bercakap mengenai Pelan B untuk menyelamatkan Najib yang jika kalah perbicaraannya akan serta-merta dihantar ke penjara.

Pelan B yang dimaksudkan oleh Lokman adalah sama ada mengadakan PRU segera atau UMNO mengambil tindakan terhadap Perdana Menteri Datuk Seri Ismail Sabri Yaakob dengan membuka kes ke Lembaga Disiplin parti.

Dalam satu video yang dikongsi di Facebook, Lokman secara terbuka menggesa UMNO supaya menimbang mengambil tindakan terhadap Ismail Sabri dengan menggunakan alasan perjanjian yang bocor sebelum ini sebagai asas tindakan boleh dikenakan terhadap Naib Presiden tersebut.

Terdapat beberapa perkara dalam perjanjian tersebut yang tidak didedahkan kepada umum dan Lokman mahu menggunakan alasan tersebut untuk mendesak UMNO memulakan Pelan B terhadap Ismail Sabri.

Jadi, Pelan B yang dimaksudkan tersebut adalah mendesak PRU segera dan sekiranya ia gagal, langkah seterusnya adalah dengan mengambil tindakan disiplin terhadap Ismail Sabri.

Lokman memandang mudah dengan tidak menjangka tiada tindak balas daripada Ismail Sabri, bagaimanapun Ismail Sabri dalam kenyataan terbaharu semalam dijangka tidak akan mudah tunduk dengan tekanan yang dihadapinya.

Pelan B sedang digerakkan untuk menyelamatkan Najib dan bukannya UMNO, disini UMNO sedang berjudi demi memastikan kelangsungan pemimpin utama Kluster Mahkamah terus kekal berkuasa dalam parti.

Ismail Sabri tidak akan mudah tunduk dan akan meneruskan kemaraannya sebagai Perdana Menteri, sekurang-kurangnya kekal sehingga tahun depan.


Wanita hadapi 50 tuduhan palsukan dokumen tender makanan RM21 juta

Seorang wanita mengaku tidak bersalah di Mahkamah Sesyen Khas Rasuah Kota Kinabalu hari ini atas 50 pertuduhan memalsukan dokumen bagi mendapatkan tender perkhidmatan bekalan makanan bermasak di asrama sekolah bernilai RM21 juta sekitar 2014 hingga 2018 lepas.

Rita Pengeran, 31, memohon dibicarakan selepas pertuduhan dibacakan di hadapan Hakim Abu Bakar Manat.

Tertuduh didakwa dengan curang menggunakan dokumen palsu sebagai tulen iaitu penyata bank dikemukakan kepada Jabatan Pendidikan Negeri Sabah (JPNS) untuk mendapatkan perkhidmatan bekalan makanan bermasak sekolah di bawah Kementerian Pendidikan di beberapa daerah di negeri ini.

Memetik Bernama, tertuduh yang bekerja sendiri didakwa melakukan kesalahan tersebut di pejabat JPNS di sini, antara Ogos 2014 hingga November 2018.

Tertuduh didakwa melakukan kesalahan di bawah Seksyen 471 Kanun Keseksaan yang boleh dihukum mengikut Seksyen 468 kanun sama, dan jika sabit kesalahan boleh dipenjara sehingga tujuh tahun atau denda atau kedua-duanya.

Tertuduh dilepaskan dengan ikat jamin RM15,000 dengan seorang penjamin, selain turut diperintah melaporkan diri di pejabat SPRM Keningau; menyerahkan pasport antarabangsa kepada mahkamah; dan tidak dibenarkan mengganggu saksi pendakwaan sepanjang kes berjalan.

Mahkamah turut menetapkan 20 Jun tarikh sebutan semula kes.

Pendakwaan dijalankan Pegawai Pendakwa Suruhanjaya Pencegahan Rasuah Malaysia (SPRM) Nurul Izzati Sapifee manakala tertuduh diwakili peguam Datu Baginda Datu Laja.

Sementara itu, seramai 10 individu lain mengaku salah di mahkamah sama atas kesalahan memalsukan dokumen iaitu penyata bank bagi tujuan mendapatkan tender perkhidmatan bekalan makanan bermasak di asrama sekolah.

Mereka ialah Melinah Minus, 31; Yulles @ Osman Yakin, 40; Yunani Haikal, 38; Saliuddin Ariffin, 38; Juanis Yakin, 38; Marudin Andawai, 32; dan Kathlenawati Siambing, 49, dengan masing-masing berdepan tiga pertuduhan di bawah Seksyen 471 Kanun Keseksaan yang boleh dihukum mengikut Seksyen 468 kanun sama.

Ruslan Rasul, 36, dan Noryana Luciana Abdullah, 43, yang masing-masing berdepan dua tuduhan mengikut Seksyen 109 Kanun Keseksaan kerana bersubahat dan Eunus Likuran, 52, tiga pertuduhan di bawah seksyen sama yang dibacakan sekali dengan Seksyen 471 kanun sama dan boleh dihukum mengikut Seksyen 468 kanun sama.

Mahkamah memerintahkan tertuduh membayar RM5,000 bagi setiap pertuduhan dan kesemua individu terbabit telah membayar denda tersebut.


KKM beri kelonggaran kepada penjaga dan pelawat di hospital

Polisi dan garis panduan baharu yang diumumkan Kementerian Kesihatan Malaysia (KKM) memberi kelonggaran kepada penjaga dan pelawat pesakit di hospital, bagaimanapun mensyaratkan perlu lengkap vaksinasi Covid-19.

Langkah tersebut diambil setelah mengambil kira kepentingan sokongan psikososial terutamanya daripada ahli keluarga pesakit dalam membantu proses penyembuhan pesakit.

Jelas KKM lagi, kelonggaran itu dibuat selepas meneliti analisa trend terkini kes Covid-19 kategori 3, 4 dan 5 dan kadar penggunaan fasiliti kesihatan khusus bagi kes Covid-19 yang rendah.

Sehubungan dengan itu, KKM telah bersetuju untuk membenarkan pesakit-pesakit di wad untuk ditemani oleh penjaga dan juga menerima pelawat berdasarkan kriteria-kriteria tertentu.

Bagaimanapun, tatacara perlaksanaan arahan ini adalah tertakluk kepada kapasiti dan kemampuan hospital dan wad masing-masing.

Kriteria Umum Pelawat atau Penjaga

Secara umumnya, pelawat atau penjaga yang dibenarkan untuk melawat dan menemani pesakit mestilah:

• Berumur 12 tahun dan ke atas;
• Telah lengkap vaksinasi Covid-19;
• Tidak tergolong dalam kumpulan yang berisiko tinggi untuk mendapat jangkitan Covid-19 (contoh: mempunyai pelbagai komorbiditi atau sistem imuniti yang lemah);
• Bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam sebelum ketibaan ke hospital. Tarikh dan masa ujian dijalankan perlu dinyatakan berserta gambar sebagai bukti;
• Tidak disyaki menghidapi Covid-19 atau individu dalam pemantauan (PUS);
• Tidak mempunyai gejala Covid-19; dan
• Mengisi borang deklarasi Covid-19 serta mematuhi SOP dan memakai alat pelindung diri (PPE) seperti yang ditetapkan.

Kriteria Khusus Yang Perlu Dipatuhi Mengikut Kategori Pesakit Yang Dilawat

A) Pesakit Bukan Covid-19

i. Bagi penjaga pesakit bukan Covid-19 yang berada di wad serta individu yang ingin menemani ibu mengandung semasa proses bersalin, mereka perlu menjalani ujian saringan Covid-19 iaitu RTK-Ag kendiri dan disahkan negatif;

ii. Lawatan daripada kalangan ahli keluarga kepada pesakit bukan Covid-19 yang berada sama ada di wad, Unit Rawatan Rapi atau sedang tenat (end of life) adalah dibenarkan namun adalah terhad kepada dua orang pelawat pada satu-satu masa. Pelawat juga digalakkan untuk menjalani ujian Covid-19 menggunakan RTK-Ag kendiri sebelum melawat; dan

iii. Hanya seorang penjaga sahaja dibenarkan bagi pesakit bukan Covid-19 yang menerima rawatan pesakit luar atau jabatan kecemasan. Penjaga juga adalah digalakkan menjalani ujian Covid-19 menggunakan RTK-Ag kendiri sebelum hadir ke fasiliti kesihatan.

B) Pesakit Covid-19

i. Bagi pesakit Covid-19, kehadiran penjaga hanya dibenarkan bagi pesakit yang memerlukan penjagaan khusus dan pesakit kanak-kanak sahaja. Bagi tujuan tersebut, penjaga perlu menjalani ujian RTK-Ag kendiri dan disahkan negatif. Ujian RTK-Ag kendiri perlu diulang sekiranya penjaga bergejala dan sebelum pulang ke rumah.

ii. Tiada pelawat dibenarkan bagi pesakit Covid-19, kecuali bagi pesakit yang sedang tenat (end of life) sama ada di wad atau di Unit Rawatan Rapi. Hanya dua orang pelawat sahaja dibenarkan pada satu-satu masa dan ujian Covid-19 menggunakan RTK-Ag kendiri adalah digalakkan sebelum lawatan.

Perlaksanaan polisi penjaga dan pelawat di hospital KKM semasa fasa peralihan ke endemik ini akan berkuat kuasa pada 23 April 2022.

KKM juga menekankan dalam keadaan tertentu di mana risiko penularan Covid-19 adalah tinggi seperti berlakunya wabak Covid-19 di hospital, pihak hospital boleh melakukan beberapa pengubahsuaian kepada polisi yang sedia ada bagi memastikan kesihatan dan keselamatan semua pihak.


19 NOVEMBER MENGUNDI

Suruhanjaya Pilihan Raya (SPR) hari ini (Khamis, 20 Oktober 2022) menetapkan 19 November 2022 sebagai tarikh pemilih akan membuang undi pada Pilihan Raya Umum Ke-15 (PRU-15).

Pengerusi SPR Tan Sri Abdul Ghani Salleh pada sidang media selepas mesyuarat suruhanjaya itu hari ini berkata tarikh penamaan calon pula ditetapkan pada 5 November 2022.

Bagi pengundian awal pula, tarikh 15 November 2022 dipilih.

Sebelum ini, tempoh berkempen pada PRU-14 adalah 11 hari manakala PRU-13 adalah 15 hari.

Ketika mengumumkan tarikh tersebut di Pejabat SPR di Putrajaya, beliau juga memberitahu seramai 21,173,638 pemilih layak mengundi pada PRU-15.

PRU-15 kali ini melibatkan 222 kerusi Parlimen dan 117 kerusi Dewan Undangan Negeri (DUN) melibatkan Perlis (15 kerusi), Pahang (42) dan Perak (59), serta Sabah (satu).

Sabah (kecuali DUN Bugaya), Melaka, Johor, Sarawak telah pun mengadakan PRN masing-masing, manakala Selangor, Negeri Sembilan, Kedah, Kelantan, Terengganu dan Pulau Pinang, telah memilih untuk tidak berbuat demikian.

Berikut adalah tarikh penting PRU-15

Tarikh writ PRU-15: 20 Oktober 2022;
Hari penamaan calon: 5 November 2022;
Hari mengundi awal: 15 November 2022; dan
Hari pengundian: 19 November 2022.

SPR mengadakan mesyuarat khas hari ini untuk menentukan tarikh pengundian dan pencalonan bagi PRU-15 selepas Perdana Menteri Datuk Seri Ismail Sabri Yaakob mengumumkan pembubaran Parlimen pada 10 Oktober lalu.


Kufur, dosa bagi umat Islam sertai Bon Odori jika bercanggah syarak

Umat Islam wajib mematuhi hukum syarak dalam menghadiri sesuatu majlis walaupun ianya semata-mata perayaan yang bersifat kebudayaan atau aktiviti sosial kekeluargaan.

Pejabat Mufti Wilayah Persekutuan menerusi kenyataan dalam Bayan Linas Siri Ke-254 menjelaskan demikian ketika mengulas mengenai perayaan masyarakat Jepun, Bon Odori, yang akan diadakan di Shah Alam pada 16 Julai depan.

Sehubungan itu, umat Islam dinasihatkan agar tidak melibatkan diri dalam apa-apa perayaan orang bukan Islam apatah lagi mengikuti ritual-ritual mereka yang bercanggah dengan prinsip Islam serta mengagungkan syiar agama mereka agar tidak membawa fitnah kepada Islam.

Memetik laman sesawang hamamatsu.com, Bayan Linas menyatakan “Obon atau Bon Odori adalah merupakan suatu perayaan orang Jepun yang beragama Buddha, sebagai simbolik merayakan kedatangan roh nenek moyang yang telah mati. Perayaan ini telah disambut di Jepun selama lebih daripada 500 tahun.”

“Mengenai perayaan Bon Odori, walaupun dikatakan ia telah berevolusi sebagai hanya semata-mata perayaan yang bersifat kebudayaan dengan aktiviti sosial kekeluargaan, namun umat Islam wajib mematuhi hukum-hakam syarak dalam menghadiri sesuatu majlis atau tempat perayaan.

“Sekiranya dalam majlis berkenaan ada unsur-unsur yang bertentangan dengan syarak seperti pergaulan bebas, mendedahkan aurat, meminum arak dan sebagainya, maka wajib bagi umat Islam menghindarkan diri dari terlibat dalam aktiviti berkenaan,” menurut kenyataan itu.

Bagaimanapun, Pejabat Mufti Wilayah Persekutuan mencadangkan kajian lebih lanjut dilakukan bagi memastikan kedudukan sebenar perayaan Bon Odori dalam realiti pelaksanaannya pada masa ini, sama ada ia masih mempunyai hubungan dengan kepercayaan yang bersifat keagamaan atau semata-mata kebudayaan yang telah terputus daripada kepercayaannya asal.

Ini bagi memastikan sikap dan pendirian orang Islam terhadap Bon Odori adalah benar-benar menepati hukum syarak.

Mengulas mengenai hukum umat Islam menyertai perayaan Bon Odori, kenyataan itu menyebut bahawa pada asasnya umat Islam adalah ditegah untuk menyertai apa-apa perayaan agama lain.

“Para ulama telah bersepakat bahawa hukum menyertai perayaan agama lain, sama ada dengan ucapan atau tindakan pada pakaian, makanan atau minuman yang dikhususkan pada hari perayaan tersebut adalah haram jika bertujuan untuk mengagungkan hari perayaan mereka, bahkan majoriti ulama berpendapat bahawa seorang muslim yang mengagungkan syiar-syiar agama lain boleh jatuh ke lembah kekufuran.

“Manakala individu muslim yang tidak berniat untuk mengagungkannya adalah berdosa, namun tidak sampai ke tahap kufur,” kata kenyataan itu.

Pada 8 Jun lalu, Pengarah Jabatan Agama Islam Selangor Datuk Mohd Shahzihan Ahmad berkata Sultan Selangor Sultan Sharafuddin Idris Shah menitahkan JAIS tidak mengambil pendirian dan sikap menyekat program Bon Odori yang akan diadakan pada 16 Julai depan.

Dalam satu kenyataan, Mohd Shahzihan juga berkata Sultan Selangor turut menitahkan jabatan itu tidak menghalang mana-mana individu untuk menghadirinya.

Berikut adalah kenyataan penuh Bayan Linas Siri Ke-254 mengenai Bon Odori


Polis siasat anggota trafik iring anak Azeez Rahim redah kesesakan

Polis Pulau Pinang membuka kertas siasatan tatatertib ke atas dua anggota trafik kerana mengiringi individu dipercayai anak lelaki Ahli Parlimen Baling Datuk Seri Abdul Azeez Rahim menggunakan motosikal Polis Diraja Malaysia (PDRM) di Jalan Bukit Gambir.

Ketua Polis Pulau Pinang Datuk Mohd Shuhaily Mohd Zain berkata polis juga menjalankan siasatan terperinci berhubung kejadian itu setelah rakaman video tular di media sosial sejak semalam.

Menurutnya satu rakaman video yang memaparkan seorang lelaki memandu sebuah kenderaan diiringi dua anggota polis trafik menggunakan motosikal milik PDRM di Jalan Bukit Gambir, di Georgetown.

“Pada Sabtu (7 Mei 2022) kira-kira jam 8.36 malam terkesan satu rakaman video yang tular berdurasi 20 saat, dimuat naik oleh pemilik akaun anwarazeez dan rakaman tersebut memaparkan seorang lelaki memandu sebuah kenderaan dan diiringi dua anggota polis trafik menggunakan motosikal milik PDRM.

“Pihak polis Pulau Pinang mengesahkan berkenaan kejadian yang berlaku di Jalan Bukit Gambir itu dan pihak polis tidak akan berkompromi dengan mana-mana pegawai polis yang melakukan salah laku berkenaan,” katanya dalam kenyataan hari ini.

Menerusi klip video itu yang dimuat naik di laman sosial Facebook, kelihatan dua anggota polis trafik mengiringi kenderaan yang didakwa dipandu oleh seorang anak Azeez Rahim

Paparan video berkenaan mendapat kecaman warganet yang tidak berpuas hati dengan individu tersebut yang menggunakan khidmat anggota polis trafik bagi meredah kesesakan jalan raya di Pulau Pinang.

Sementara itu, Ahli Parlimen Bukit Mertajam Steven Sim menyarankan kerajaan memansuhkan khidmat polis pengiring kepada menteri, timbalan menteri dan wakil rakyat.

Dia menyifatkan perkhidmatan itu sebagai pembaziran terhadap tenaga kerja polis

“Sudah tiba masanya kita mansuhkan khidmat outrider polis kepada menteri, timbalan menteri dan wakil rakyat.

“Menteri, timbalan menteri dan wakil rakyat, jauh lagi kaum kerabat mereka, semuanya bukan raja,” katanya.

“You nak kejar masa, you keluar awal, kalau tak, you selesaikan masalah kesesakan lalu lintas supaya semua pengguna jalan raya boleh sampai ke destinasi dengan selesa. Tak perlu outrider,” katanya dalam satu hantaran di Facebook, hari ini..


Tuntutan palsu dalam pembelian sistem LCS: Laporan JKUSTUPKK

Sebut harga untuk sistem pengurusan tempur (CMS) projek kapal tempur pesisir pantai (LCS) adalah berdasarkan “maklumat tidak tepat” tetapi kerajaan masih meneruskan perolehan enam kapal itu.

Bahagian perolehan memaklumkan sebut harga untuk CMS Setis ialah RM270 juta dan ia termasuk kos untuk sistem dan proses integrasi, kata laporan yang didedahkan Jawatankuasa Siasatan Tadbir Urus, Perolehan dan Kewangan Kerajaan (JKUSTUPKK).

Kos itu dikatakan lebih rendah daripada model pesaing lain, CMS Tacticos, yang berharga RM349.45 juta, menurut laporan JKUSTUPKK yang diletakkan di bawah Jabatan Perdana Menteri.

Bagaimanapun, maklumat itu adalah tidak benar.

“Sebenarnya kos RM270 juta CMS Setis tidak termasuk sistem itu dan sistem integrasi serta perlindungan nilai mata wang seperti yang dilaporkan oleh Tentera Laut Diraja Malaysia (TLDM) kepada Ketua Setiausaha Kementerian Pertahanan dalam surat bertarikh 26 Julai 2011,” katanya.

Dikatakan bahawa menteri pertahanan ketika itu Datuk Seri Ahmad Zahid Hamidi telah meluluskan perolehan sistem CMS Setis daripada DCNS, yang kini dikenali sebagai French Naval Group, pada harga RM479.4 juta, peningkatan sebanyak RM209.4 juta.

Ini dilakukan walaupun sistem CMS Setis sedang dalam pembangunan pada masa itu dan hanya digunakan oleh tentera laut Perancis dan Maghribi.

Sistem CMS Setis serasi dengan hanya satu daripada peralatan tentera laut dan akan menjadi usang dalam tempoh antara lima dan 10 tahun.

Laporan itu menyatakan bahawa, sebagai perbandingan, sistem CMS Tacticos Thales Group akan menelan kos RM349.45 juta dan boleh disepadukan dengan 10 daripada 11 peralatan TLDM.

Isu keusangan juga tidak timbul dengan sistem CMS Tacticos yang digunakan oleh 16 negara.

Sebelum ini, Jawatankuasa Kira-kira Wang Negara (PAC) membentangkan laporannya pada Khamis, 4 Ogos lalu, mengenai perolehan kapal tempur pesisir pantai (LCS) Tentera Laut Diraja Malaysia (TLDM), dua tahun selepas memulakan siasatan terhadap kontrak bernilai RM9.13 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada Boustead Naval Shipyard Sdn Bhd (BNS) melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

“Bagaimanapun, tiada satu pun kapal LCS telah dihantar. Mengikut garis masa kami, lima kapal LCS sepatutnya telah siap dan diserahkan kepada kerajaan menjelang Ogos 2022,” kata Pengerusi PAC yang juga Ahli Parlimen Ipoh Timur, Wong Kah Woh pada sidang media 4 Ogos lalu.

Laporan PAC menyatakan surat anugerah daripada kerajaan Malaysia yang ketika itu ditadbir Barisan Nasional (BN) dan UMNO kepada Boustead Naval Shipyard Sdn Bhd (BNS) dikeluarkan pada Disember 2011 manakala kontrak untuk projek itu hanya ditandatangani pada Julai 2014.

Laporan itu berkata, walaupun usaha sewajarnya telah dijalankan, kewangan BNS adalah lemah, dengan kerajaan perlu membuat bayaran awal sebanyak RM1.36 bilion walaupun tindakan itu bertentangan dengan prosedur kerajaan.

Laporan itu juga menyatakan penyalahgunaan kuasa dan kelemahan dalam pengurusan kewangan BNS.


MP DAP Sarawak persoal rancangan bina kediaman baharu Yang di Pertuan Negeri

Rancangan kerajaan negeri untuk membina kediaman rasmi baru bagi Yang di-Pertua Negeri dipersoal DAP Sarawak.

Ahli Parlimen Bandar Kuching Dr Kelvin Yii menggesa kerajaan negeri dipimpin Gabungan Parti Sarawak (GPS) memberi penjelasan dengan telus untuk membina Astana Negeri baru, yang akan dibina berhampiran bangunan semasa yang dibina pada 1870.

Beliau menggesa kerajaan negeri mendedahkan kos projek serta syarikat yang dianugerahkan bidaan projek itu, dan sama ada ia dilakukan melalui tender terbuka.

“Selain daripada itu, kerajaan harus mendedahkan perbandingan memperbaiki dan menaik taraf Astana sedia ada yang pada pandangan saya membawa sejarah dan legasi yang harus dipertahankan sebagai tempat kediaman rasmi Ketua Wilayah Sarawak,” kata Yii yang juga ketua Pemuda DAP.

Kritikan terbaharu Yii ini sekali gus menunjukkan parti itu masih bertelagah dengan GPS yang memerintah negeri itu meskipun mereka bekerjasama di peringkat Persekutuan.

Semalam, Menteri Pelancongan Sarawak Datuk Abdul Karim Rahman Hamzah berkata Astana Negeri sedia ada sudah tidak sesuai digunakan dan akan dijadikan muzium Yang di-Pertua Negeri.

Astana Negeri dijadikan sebagai kediaman rasmi Yang di-Pertua Sarawak sejak 1870, selepas ia dibina oleh Rajah kedua Sarawak, Charles Brooke.

Yii bertanya sama ada ia akan lebih menjimatkan kos untuk membaiki dan menaik taraf bangunan Astana sedia ada, sambil menggesa bangunan itu dikekalkan sebagai kediaman rasmi ketua menteri Sarawak dalam usaha untuk “memelihara warisannya”.

“Jika kerajaan negeri boleh telus dan memberi justifikasi terbaik untuk keperluan projek terbabit, saya percaya rakyat Sarawak akan menyokong pelaksanaan projek berkenaan kerana baik untuk negeri.

“Jika tidak saya percaya terdapat keperluan dan keutamaan lain di Sarawak yang perlu diberi perhatian khususnya kemudahan infrastruktur awam,” tambahnya.

“Sekalipun kita mempunyai lebihan hasil atau sumber, ini bukan alasan bagi kita untuk membelanjakan dana berkenaan dengan sesuka hati untuk mengelakkan kesan ekonomi jangka panjang kepada semua rakyat Sarawak.”


Amaran hujan berterusan di Sarawak, Sabah, Pahang, Johor hingga lusa

Jabatan Meteorologi Malaysia (MetMalaysia) hari ini mengeluarkan amaran hujan berterusan bagi beberapa kawasan di Sarawak, Sabah, Pahang dan Johor sehingga 1 Februari ini, lapor Bernama.

MetMalaysia menerusi amaran yang dikeluarkan jam 1.30 tengah hari tadi memaklumkan hujan berterusan tahap buruk dijangka berlaku di Kuching, Serian, Samarahan, Sibu, Selangau, Mukah, Daro, Matu, dan Dalat di Sarawak serta Sandakan, Telupid, Beluran dan Kudat di Sabah.

Hujan berterusan tahap waspada pula diramal berlaku di Pahang (Kuantan, Pekan dan Rompin), Johor (Mersing dan Kota Tinggi), Sarawak (Sri Aman, Betong, Sarikei, Sibu, Kanowit, Mukah, Tanjung Manis, Kapit (Song) an Bintulu) serta Ranau, Kota Belud dan Sandakan (Kinabatangan) di Sabah.

Dalam pada itu, hujan berterusan tahap waspada diramal berlaku pada hari ini di Terengganu dan beberapa kawasan di Kelantan iaitu Tumpat, Pasir Mas, Kota Bharu, Bachok dan Pasir Puteh.

Sementara itu Agensi Pengurusan Bencana Negara (NADMA) dalam kenyataan berasingan meminta negeri-negeri mengaktifkan Jawatankuasa Pengurusan Bencana Peringkat Negeri/Daerah serta meningkatkan tahap kesiapsiagaan bagi menghadapi bencana yang bakal berlaku terutama di kawasan berisiko tinggi.

“Pihak Jawatankuasa Pengurusan Bencana Peringkat Negeri/Daerah juga dimohon memastikan setiap pusat pemindahan sementara, dilengkapi dengan keperluan asas dan Pos Kawalan Tempat Kejadian mempunyai segala aset pengoperasian yang mencukupi serta berada dalam keadaan baik dan bersedia untuk digunakan,” menurut kenyataan itu.


Cadangan pengeluaran secara bulanan untuk pencarum baharu: KWSP

Pengeluaran mandatori bulanan hanya akan membabitkan pencarum baharu, kata Kumpulan Wang Simpanan Pekerja (KWSP) memberi penjelasan berhubung isu tersebut.

KWSP dalam satu kenyataan berkata cadangan untuk pengeluaran secara bulanan akan melibatkan ahli yang lahir pada atau selepas 2010.

Menurut pengurus dana persaraan itu lagi, tiada pindaan dirancang untuk pengeluaran penuh umur 55 dan 60 untuk ahli-ahli sedia ada.

Ia berkata, perkhidmatan pengeluaran bulanan KWSP yang sedia ada hanya terpakai kepada ahli yang menyertainya secara sukarela.

“Cadangan pengeluaran mandatori bulanan akan hanya membabitkan ahli-ahli baharu, buat sementara ini bagi mereka yang lahir pada atau selepas 2010, serta berdaftar dengan KWSP selepas tarikh pelaksanaan kaedah baharu ini.

“Bayaran pertama di bawah kaedah mandatori ini akan dibuat selepas persaraan ahli-ahli ini, yang dijangkakan hanya akan berlaku beberapa dekad dari sekarang,” katanya dalam satu kenyataan, hari ini.

Mengulas lanjut, KWSP berkata, cadangan pengeluaran bulanan mandatori itu masih sedang diteliti.

Namun, ia memberi jaminan bahawa sebarang keputusan berhubung pengeluaran simpanan akan dibuat dengan pertimbangan yang teliti dan selari dengan komitmen KWSP demi kepentingan masa depan ahli.

“Mekanisme pengeluaran mandatori bulanan akan menyelaraskan Malaysia dengan amalan di kebanyakan negara lain, kerana negara kita adalah antara minoriti kecil yang masih membenarkan pengeluaran sekali gus dan bukan berkala,” katanya.

Minggu lalu, Ketua Pegawai Eksekutif KWSP, Datuk Seri Amir Hamzah dilaporkan berkata, KWSP tidak menolak kemungkinan untuk mempertimbangkan untuk menjadikan pilihan pengeluaran secara berkala atau bulanan apabila mencecah usia persaraan 55 tahun yang ketika ini adalah secara sukarela kepada mandatori bagi ahli baharu pada masa depan.

Beliau berkata, pengeluaran secara berkala itu dilihat mampu memberi peluang kepada ahlinya menguruskan wang persaraan dengan lebih baik.

Jelasnya, pengeluaran berkala atau secara bulanan itu juga memberi peluang kepada ahli terus menikmati dividen tahunan dengan baki simpanan yang ada.


Russia sekali lagi gesa askar Ukraine di Mariupol letak senjata

Russia sekali lagi akan membuka koridor kemanusiaan untuk memindahkan orang awam dan warga asing dari Mariupol, susulan situasi kemanusiaan yang serius di daerah tertentu yang dikawal unit bersenjata Ukraine.

Serentak itu, Russia turut menawarkan kepada tentera Ukraine dan askar upahan asing untuk meletak senjata dan keluar dari bandar itu menuju Zaporozhye, kata Ketua Pusat Kawalan Pertahanan Nasional Russia, Mikhail Mizintsev.

“Semata-mata untuk tujuan kemanusiaan dan juga atas permintaan pihak Turki, Persekutuan Russia membuka semula koridor kemanusiaan mulai jam 6 pagi pada 5 April 2022 untuk pemindahan warga asing dan orang awam dari Mariupol.

“Ia juga bersedia untuk memastikan kemasukan kapal yang terlibat dalam pemindahan ke pelabuhan Berdyansk dan keluar darinya dengan mematuhi peraturan undang-undang maritim antarabangsa,” kata Mizintsev.

Menurunya, situasi kemanusiaan adalah serius di daerah tertentu di Mariupol yang dikawal oleh unit bersenjata Ukraine.

“Berpandukan prinsip kemanusiaan semata-mata untuk menyelamatkan nyawa orang awam, Angkatan Tentera Russia menawarkan unit Angkatan Tentera Ukraine, batalion pertahanan wilayah dan askar upahan asing untuk menghentikan pertempuran mulai 6 pagi (waktu Moscow) pada 5 April 2022.

“Meletak senjata dan keluar ke arah Zaporozhye ke wilayah di bawah kawalan Kiev di sepanjang laluan yang diselaraskan dengan pihak Ukraine,” katanya.

Nyawa semua orang yang meletakkan senjata akan terjamin, kata Mizintsev.

Sementara itu, Kementerian Pertahanan Russia memuat naik video pesawat Su-35, pejuang Su-30SM yang menyertai operasi ketenteraan khas Russia di Ukraine.

Video itu menunjukkan krew pesawat tempur Su-35 dan Su-30SM melakukan serangan terhadap kemudahan tentera Ukraine. Juruterbang melakukan penerbangan pada pelbagai ketinggian, menggunakan peluru berpandu udara ke permukaan dan udara ke udara. – TASS


Skandal kapal tak siap RM9.1 bilion, Najib juga tak setuju projek dihentikan

Selepas Menteri Pertahanan Datuk Seri Hishammuddin Hussein menolak cadangan projek kapal tempur pesisir (LCS) diberhentikan, nampaknya Datuk Seri Najib Razak juga menyuarakan pandangan sama.

Bekas Perdana Menteri itu tidak bersetuju projek tersebut yang diluluskan semasa era pentadbirannya sebelum ini diberhentikan walaupun sehingga hari ini sebuah kapal pun gagal disiapkan meskipun sudah dibelanjakan hampir RM6 bilion dalam pembinaan kapal itu.

“Cadangan yang paling tidak boleh diterima ialah dari Anwar (Datuk Seri Anwar Ibrahim) untuk hentikan projek.

“Beliau cadangkan supaya projek itu dihentikan sepenuhnya. Ia setelah RM6 bilion sudah dibelanja dan kemajuan projek sudah pada tahap 60%,” katanya dipetik dalam hantaran Facebook hari ini.

Terdahulu, Ketua Pembangkang itu menggesa agar projek tersebut dihentikan dengan serta-merta selepas Jawatankuasa Kira-kira Wang Negara (PAC) membuat pendedahan baru-baru ini berhubung kelemahan melibatkan LCS itu.

Beliau kemudian mempersoalkan pembangkang kerana cuba menyalahkannya atas masalah melanda projek LCS.

“Saya tidak pernah disiasat atau dipanggil untuk memberi kenyataan kepada Jawatankuasa Kira-kira Wang Negara (PAC),” katanya lagi.

Najib juga mendedahkan, projek LCS ini pernah disiasat oleh jawatankuasa yang ditubuhkan Pakatan Harapan (PH) pada 2018 susulan laporan Suruhanjaya Pencegahan Rasuah Malaysia (SPRM) dibuat oleh Boustead pada Disember 2020 untuk menyiasat projek ini.

“SPRM pula memberitahu parlimen bahawa siasatan telah selesai sepenuhnya dan telah mula dakwa beberapa bekas pegawai urusan Boustead berhubung dana sekitar RM30 juta.

“Jadi, kenapa pula saya disalahkan pihak sebelah sana sedangkan ianya telah disiasat berkali-kali oleh PH dan saya tidak pernah dituduh sebagai suspek atau pernah disuruh untuk menghadap PAC?,” soalnya lagi.

Terdahulu, Timbalan Presiden PKR Rafizi Ramli mendakwa sekurang-kurangnya RM890 juta duit rakyat hangus daripada projek kapal Kementerian Pertahanan yang gagal disiapkan mengikut tempoh ditetapkan itu dan bakal membuat siri pendedahan melibatkan tiga pemimpin utama UMNO.

Rafizi menamakan tiga pemimpin UMNO dalam skandal kapal RM9 bilion itu termasuk Najib dan bekas Menteri Pertahanan Datuk Seri Ahmad Zahid Hamidi dan juga Menteri Pertahanan sekarang, Hishammuddin.

Menurut Rafizi, Surat Lantikan tender kapal itu dikeluarkan semasa Zahid menjadi Menteri Pertahanan pada 2011.

“Pada 16 Disember 2011, Kementerian Pertahanan mengeluarkan Surat Lantikan (“Letter of Award”atau LOA) kepada Boustead Naval Shipyard Sdn Bhd (BNS) untuk membina dan membekalkan enam “second generation patrol vessels”(SGPV) “littoral combat ship” (LCS) dengan jumlah kontrak RM9 bilion.

“Menteri Pertahanan pada ketika itu yang bertanggungjawab menguruskan projek ini ialah Datuk Seri Ahmad Zahid Hamidi, Presiden UMNO sekarang,” kata Rafizi.

Sementara kontrak akhir pula ditandatangani pada 2014 semasa Hishammuddin mengambilalih jawatan Menteri Pertahanan ketika itu.

Untuk rekod, projek itu dianugerahkan secara terus pada 2011 dengan sudah menelan belanja RM6 bilion setakat 2022 tetapi satu kapal perang pun belum disiapkan.

Mengikut jadual kontrak, sepatutnya lima kapal perang sudah disiapkan dan diserahkan kepada Tentera Laut Diraja Malaysia (TLDM) untuk beroperasi.


Dulu kata Dr M mahazalim, sekarang siapa mahazalim, mahafiraun?

Naib Presiden Bersatu Datuk Dr Radzi Jidin berpendapat Tun Dr Mahathir Mohamad membuat keputusan yang tepat dengan memecat Datuk Seri Anwar Ibrahim sebagai timbalannya pada 1998.

Dalam ucapan penggulungannya semasa Perhimpunan Agung Tahunan (PAT) Bersatu semalam (12 Mac 2023), Radzi menegur Anwar yang dikatakan mengambil tindak balas politik terhadap Bersatu dan presidennya Tan Sri Muhyiddin Yassin.

Beliau berkata gerakan reformasi Anwar telah melabelkan Dr Mahathir sebagai “mahafiraun” atau “mahazalim”, ketika menjadi Perdana Menteri keempat sebelum ini.

Namun, sekarang, Radzi bertanya siapakah yang lebih zalim dan lebih Firaun – dipercayai merujuk kepada tindakan kerajaan Pakatan Harapan-Barisan Nasional (PH-BN) yang dikatakan oleh Ketua Pembangkang, Datuk Seri Hamzah Zainudin sebagai bermain politik paling kotor.

“Saya nak tanya… sekarang siapa yang lebih zalim daripada maha zalim. Siapa yang lebih Firaun… kepada rakyat yang pernah melalui zaman krisis politik 1998 tentu dapat mengimbau kembali saat itu mungkin anak-anak muda tak ingat.

“Kita kena ingatkan anak-anak muda. Pada tahun 1998, ingatkah kita pada waktu itu? Kumpulan reformasi yang dipimpin oleh Anwar Ibrahim menggelarkan Dr Mahathir sebagai maha zalim, maha firaun.

“Saya nak tanya sekarang, siapa yang lebih zalim daripada maha zalim. Siapa yang lebih Firaun daripada maha Firaun kita.

“Kita lihat bahawa yang ada pada hari ini ramai orang bercakap. Patutlah Dr Mahathir pecat dia dulu… ramai yang kata baru hari ni aku nampak kenapa Dr Mahathir tak sangat dia jadi PM,” kata Radzi.

Kenyataan Radzi dibuat menyusul pertuduhan terpilih bermotifkan politik yang dikenakan terhadap Muhyiddin di Mahkamah Sesyen Kuala Lumpur dan Shah Alam pada Jumaat dan hari ini.

Semalam, Hamzah berkata kekuatan dimiliki Bersatu dan Perikatan Nasional (PN) sekarang ditakuti oleh musuh-musuh politik, terutama PH dan BN sehingga kini sanggup mahu dibunuh dengan cara yang paling kejam, kotor dan zalim – dengan cara merosakkan imej pemimpin serta parti.

“Satu demi satu pemimpin kita disiasat dan didakwa dengan pertuduhan politik. Tidak cukup dengan fitnah jahat ke atas pemimpin, akaun parti juga dibekukan dan seboleh mungkin mereka mahu parti ini dilumpuhkan,” kata Hamzah.

Mengulas lanjut, Radzi berkata Muhyiddin kekal sebagai salah seorang individu paling berprinsip yang pernah ditemuinya dan menegaskan bahawa pertuduhan terhadap mereka adalah bermotifkan politik.

“Apabila saya menghadiri mahkamah pada Jumaat lalu dan mendengar dengan teliti pertuduhan terhadap Tan Sri Muhyiddin, semakin saya yakin bahawa ini adalah pertuduhan yang tidak masuk akal,’’ katanya.


Ziarah gereja: Rakyat miskin akan diupah cetus kekacauan, kata Anwar

Perdana Menteri kerajaan Pakatan Harapan-Barisan Nasional (PH-BN), Datuk Seri Anwar Ibrahim mendakwa pihak yang kehilangan kuasa pentadbiran menggunakan isu program ‘Jom Ziarah’ rumah ibadat bukan Islam, bertujuan meniup sentimen kaum dan agama.

Pengerusi PH – gabungan yang turut dianggotai DAP – berkata beliau telah mengarahkan pasukan keselamatan supaya berwaspada kerana pihak yang rasa tercabar akan menggunakan sentimen ini.

Beliau memberi amaran pihak berkuasa akan mengambil tindakan keras dan tegas sekiranya tindakan itu melampau sehingga menggugat ketenteraman awam.

“Saya sudah mengarahkan seluruh pasukan keselamatan untuk waspada kerana orang yang ‘desperate’ (terdesak) dan rasa tercabar akan menggunakan sentimen ini dan rakyat yang miskin akan diupah untuk menimbulkan apa-apa kekecauan.

“Jadi saya ingin tegaskan dan Kabinet bersama dalam hal ini, supaya keamanan dan perdamaian semua kaum dipertahankan dan tidak akan bertolak ansur sedikit pun terhadap mana-mana usaha yang menggugat keselamatan negara,” katanya menurut BH.

Beliau berkata demikian pada sidang media selepas mesyuarat Kabinet di Pejabat Perdana Menteri di Putrajaya, hari ini (17 Mac 2023).

Kontroversi program anjuran Impact Malaysia, agensi di bawah Kementerian Belia dan Sukan (KBS) di mana menterinya adalah Ahli Parlimen DAP Segambut, Hannah Yeoh, tercetus setelah agensi itu memuat naik iklan berbahasa Melayu yang mengajak penganut agama bukan Kristian melawat gereja.

Agenda Daily pada 13 Mac lalu, melaporkan sebuah pertubuhan bukan kerajaan, Impact Malaysia, menganjurkan program Projek Artikel 11: ‘Ziarah Gereja’ dengan mengajak belia bukan Kristian untuk menyertainya.

Isu berkenaan menjadi kontroversi setelah Pengerusi Penaja Muafakat Nasional Negeri Sembilan, Badrul Hisham Shaharin atau Che’gu Bard, turut mendedahkankan di media sosialnya baru-baru ini.

Semalam, Che’gu Bard membuat laporan balas polis terhadap Hannah setelah Setiausaha Politik KBS, Dayangku Norhazwani Awangku Marsal, membuat laporan terhadap beliau.

Antara lain dalam laporan polis itu, Badrul Hisham memetik buku tulisan Hannah ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian.

“Di mana buku tersebut sendiri penuh dengan tulisan mempromosi agama Kristian. Dalam buku tersebut juga tertulis penglibatan dia di dalam bidang politik dibantu oleh pihak Kristian, baik dari segi dana mahupun kempen.

“Tanpa berselindung dalam buku itu menulis bagaimana beliau menggunakan kedudukan politik beliau untuk berdakwah mengenai agama Kristian.

“Tidak tertinggal seruan dia (Hannah) kepada ahli-ahli felo Kristian seberang laut, khususnya dan penganut agama Kristian umumnya untuk mengikut jejak langkah beliau menceburkan diri dalam bidang politik untuk membina semula Malaysia mengikut acuan agama Kristian,” kata Badrul Hisham

Terdahulu hari ini, Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata MAIS melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

Sehubungan itu, katanya program di mana orang Islam mengunjungi rumah ibadat bukan Islam seperti kuil, gereja, dan gurdwara untuk mempelajari agama-agama ini selain daripada agama sendiri, harus ditolak dan disekat.

Ziarah gereja: Che’gu Bard buat laporan polis terhadap Menteri DAP


Ringgit ditutup rendah, menghampiri RM4.70 berbanding dolar

Ringgit ditutup rendah berbanding dolar AS hari ini berikutan tekanan daripada perkembangan luaran pada hari dagangan terakhir minggu ini.

Unit tempatan ditutup lebih rendah walaupun perkembangan domestik yang menggalakkan seperti Indeks Harga Pengguna semakin rendah dan kadar inflasi menurun selepas mencatatkan 4.7 peratus pada Ogos tahun lepas, menurut laporan Bernama.

Pada 6 petang, unit ringgit ditutup pada 4.6760/6805 berbanding dolar AS daripada paras penutup 4.6525/6580 pada Khamis.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit terjejas teruk oleh perkembangan luaran khususnya kenaikan kadar bank yang tidak dijangka oleh Bank of England sebanyak 50 mata asas bersama-sama dengan langkah menaikkan kadar faedah oleh Rizab Persekutuan Amerika Syarikat.

“IHP Malaysia turun lebih rendah daripada jangkaan kepada 2.8 peratus pada Mei dan kadar inflasi telah bertambah baik.

“Secara logik, kenaikan 125 mata asas Kadar Dasar Semalaman (OPR) sejak Mac tahun lepas telah mula memberi kesan kepada inflasi,” katanya kepada Bernama.

Mohd Afzanizam berkata ketika ini kadar faedah sebenar bagi Malaysia telah bertukar positif pada 0.20 peratus, justeru tiada keperluan mendesak untuk Bank Negara Malaysia (BNM) menaikkan semula OPR dalam tempoh terdekat.

Sementara itu, ringgit diniagakan tinggi berbanding kumpulan mata wang utama lain.

Pada penutupan, unit tempatan naik berbanding pound Britain kepada 5.9469/9527 daripada 5.9496/9567 ketika ditutup pada Khamis dan melonjak berbanding euro kepada 5.0781/0830 daripada 5.1182/1243 pada Khamis.

Bagaimanapun, unit tempatan menguncup berbanding mata wang negara-negara Asean lain kecuali dolar Singapura.

Nilai ringgit mengukuh berbanding dolar Singapura kepada 3.4568/4604 daripada 3.4697/4740 sebelumnya, ia merosot berbanding baht Thai kepada 13.2765/2950 daripada 13.2720/2934 semalam, berkurangan berbanding rupiah Indonesia kepada 311.7/312.2 daripada 311.3/311.9 dan menguncup berbanding peso Filipina kepada 8.38/8.40 daripada 8.36/8.38 semalam.


Boleh percaya ke cakap Anwar gagal jadi PM kerana tak jilat perasuah?

Datuk Seri Anwar Ibrahim sekali lagi mengulangi cerita kononnya tidak dapat menjadi Perdana Menteri (PM) kerana enggan berkompromi dengan pemimpin UMNO yang berdepan kes mahkamah dan tidak mahu menjadi penjilat rasuah.

Presiden PKR itu seolah-olah sedang memperdaya rakyat berhubung naratif cerita terbaharunya walhal satu negara sudah mendengar perbualan rakaman mesra dengan anak muridnya tahun lalu, adakah Anwar mahu rakyat melupakannya?

Lebih melucukan semasa awal-awal pendedahan rakaman audio antara cikgu Anwar dengan Datuk Seri Ahmad Zahid Hamidi, kedua-dua mereka cuba menafikan tetapi akhirnya terpaksa mengakui rakaman tersebut adalah asli.

Kini, selepas lebih setahun Anwar cuba menjustifikasikan kegagalannya menjadi PM adalah disebabkan kerana prinsipnya yang tidak mahu bersekongkol dengan pemimpin UMNO yang terpalit dengan rasuah dan salah guna kuasa.

Baharu sekarang Anwar bercakap soal prinsip, tetapi semasa membuat pakatan dengan Zahid dan rakannya, Datuk Seri Najib Razak sebelum ini tidak pula Ketua Pembangkang itu bercakap soal prinsip atau apakah sudah sedar dirinya sebelum sememangnya ditipu hidup-hidup anak muridnya.

Hanya Anwar sekarang yang berbuih mulut cuba menjelaskan berhubung perjanjian sebelum ini dengan Zahid dan Najib, tetapi kedua-dua pemimpin UMNO itu tidak pula mengulas lanjut berhubung dakwaan yang dibuat Anwar terhadap mereka.

Anwar semasa berucap dalam Kongres Nasional PKR di Shah Alam hari ini menegaskan tidak mahu menjadi penjilat perasuah, mungkin sudah timbul rasa keinsafan apabila kena “kencing” dengan anak muridnya dan Bossku.

“Ada orang kata ‘sudahlah, Anwar gagal’.

“Dengar sini, (jika) nak saya berjaya dengan menjilat perasuah, pilih presiden lain,” katanya dipetik laporan media dan disambut dengan sorakan perwakilan kongres.

Kemudiaan apabila berakhir ucapan dasarnya, Rafizi Ramli juga seakan memberi respon balas apabila menggesa penyokong PKR daripada berhenti membodek Anwar

Jika tidak faham lagi dengan kenyataan Timbalan Presiden PKR yang baharu itu, tidak tahulah apa lagi hendak cakap.

Perkara penting yang sehingga hari ini Anwar tidak menjelaskan, jika benar tidak mahu menjadi penjilat perasuah, mengapa menghubungi Zahid dan merancang langkah untuk menjatuhkan kerajaan Perikatan Nasional (PN) sebelum ini?

Jika tidak mahu menjadi penjilat perasuah, mengapa masih menerima surat sokongan akuan bersumpah (SD) daripada pemimpin UMNO dan meneruskan rancangan menjatuhkan kerajaan PN sebelum ini?

Anwar jangan ingat rakyat bodoh tidak mengetahui cerita belakang tabir perbincangan dengan anak muridnya dan Najib sebelum ini semasa mahu menjatuhkan Tan Sri Muhyiddin Yassin.

Jika Anwar bukan penjilat rasuah, apakah tujuan sebelum ini menggumumkan kononnya memiliki sokongan majoriti yang cukup untuk menjadi PM, daripada manakah sokongan itu datang?

Tidak perlulah Anwar cuba memutarbelit cerita dongeng tidak mahu menjadi penjilat rasuah, walhal sudahpun menjilat dan kemudiaan terpaksa menanggung malu akibat kena “kencing” dengan Kluster Mahkamah.

Lebih baik Anwar cakap sebenarnya masih bercita-cita mahu menjadi PM, tak perlulah menggunakan alasan kononnya diri itu suci dan bersih daripada segala kesilapan.

Jika Anwar beranggapan rakyat bodoh mudah percaya dengan cerita dongengnya, mungkin ia satu kesilapan besar kerana kelak nanti akan dihukum sekali lagi dalam pilihan raya umum ke-15 seperti yang berlaku semasa Pilihan Raya Negeri (PRN) Melaka dan Johor.


Kelantan, Terengganu dijangka berdepan hujan berterusan tahap buruk esok

Jabatan Meteorologi Malaysia (MetMalaysia) mengeluarkan amaran hujan berterusan tahap buruk yang dijangka berlaku di Terengganu dan beberapa daerah di Kelantan hingga esok.

Amaran dikeluarkan MetMalaysia itu melibatkan beberapa daerah sekitar Kelantan dan Terengganu, malah persediaan sebarang kemungkinan bencana banjir juga sedang dilakukan.

MetMalaysia dalam kenyataan memaklumkan daerah terlibat di Kelantan ialah di Tumpat, Pasir Mas, Kota Bharu, Tanah Merah, Bachok, Machang dan Pasir Puteh, menurut laporan Bernama.

Manakala hujan berterusan tahap waspada pula dijangka berlaku di daerah Jeli, Kuala Krai dan Gua Musang di Kelantan hingga esok.

Sementara itu, Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 24 jam di beberapa kawasan di Johor, Negeri Sembilan, Selangor, Melaka, Pahang dan Perak sekiranya hujan lebat atau ribut petir yang signifikan berlaku.

JPS menerusi kenyataan hari ini menyebut ia berdasarkan makluman ramalan hujan oleh MetMalaysia, sistem Southeastern Asia-Oceania Flash Flood Guidance System (SAOFFGS) dan model ramalan banjir JPS.

Di Johor, kawasan berisiko ialah Mukim Api-Api, Mukim Ayer Baloi, Mukim Ayer Masin, Mukim Benut, Mukim Pontian, Mukim Rimba Terjun, Mukim Sungai Pinggan di daerah Pontian serta kawasan sekitarnya manakala di Negeri Sembilan, kawasan dijangka terlibat ialah Port Dickson (Pekan Lukut, Pekan Jemima, Mukim Si Rusa, Mukim Jimah serta kawasan sekitarnya).

Di Selangor, kawasan terlibat termasuk daerah Sepang (Mukim Sepang, Mukim Dengkil serta kawasan sekitarnya) dan Petaling (Pekan Batu Tiga, Bandar Shah Alam serta kawasan sekitarnya); daerah Kuantan (Bandar Kuantan, Mukim Kuala Kuantan, Mukim Sungai Karang dan kawasan sekitarnya), Lipis (Mukim Telang serta kawasan sekitarnya) dan Jerantut (Mukim Pulau Tawar, Mukim Hulu Cheka serta kawasan sekitarnya) di Pahang.

Di Perak kawasan berisiko termasuk daerah Larut, Matang dan Selama (Mukim Bukit Gantang, Mukim Sungai Limau, Mukim Pengkalan Aor, Mukim Jebong, Mukim Asam Kumbang serta kawasan sekitarnya) dan Kerian (Mukim Bagan Serai, Mukim Gunong Semanggol, Mukim Beriah, Mukim Kuala Kurau, Mukim Parit Buntar serta kawasan sekitarnya).

“Notis kesiapsiagaan ini dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut,” menurut kenyataan itu.


Pekerja boleh memohon aturan kerja fleksibel, kata Awang Hashim

Pekerja di negara ini yang ingin bekerja secara fleksibel boleh membuat permohonan Aturan Kerja Fleksibel (AKF) kepada majikan masing-masing di bawah pindaan Akta Kerja 1955 yang akan mula dikuatkuasakan pada 1 September depan.

Timbalan Menteri Sumber Manusia Datuk Awang Hashim berkata permohonan AKF itu perlu dibuat secara bertulis dan boleh meliputi perubahan waktu bekerja, hari bekerja dan juga tempat bekerja.

“Apabila pemohonan dibuat, majikan perlu memberi jawapan kepada pekerja secara bertulis sama ada bersetuju atau menolak permohonan berkenaan dalam tempoh 60 hari dan perlu memberi alasan mengapa permohonan itu ditolak,” katanya di Alor Setar, semalam.

Terdahulu, beliau merasmikan program Simposium Keharmonian Perusahaan Wilayah Utara yang diadakan bertujuan meningkatkan hubungan majikan dan pekerja dalam menjaga kepentingan keharmonian perusahaan selain meningkatkan tahap pematuhan undang-undang.

Sementara itu, Awang berkata kajian juga telah dijalankan terhadap tempoh bekerja empat hari dalam seminggu bagi memastikan majikan tidak berdepan kesan yang teruk sekiranya ia dilaksanakan pada masa hadapan.

“Kajian telah dan sedang dijalankan. Setakat ini, kita lihat tempoh empat hari bekerja itu tidak mengurangkan produktiviti pekerja. Sekiranya ada majikan yang terkesan, kita akan ambil kira kajian berkenaan untuk dibincangkan di pihak kementerian,” katanya.

Semalam, pakar ekonomi Profesor Emeritus Dr Barjoyai Bardai berkata Malaysia belum bersedia untuk melaksanakan dasar tempoh bekerja empat hari dalam seminggu seperti yang mula dilaksanakan di beberapa negara maju berikutan faktor produktiviti yang rendah. – Bernama


UK isytihar tindakan China terhadap Muslim Uyghur sebagai genosid

Ahli Parlimen Britain sebulat suara mengisytiharkan tindakan keras berterusan China di wilayah Xinjiang adalah genosid atau penghapusan sesuatu kaum secara sengaja.

Perisytiharan pada Khamis sekali gus menandakan Britain menyertai Amerika Syarikat (AS), Kanada dan Belanda dalam mengutuk tindakan Beijing terhadap kaum minoriti Uyghur dan umat Islam di wilayah itu.

China dituduh menangkap sehingga dua juta etnik Uyghur dan umat Islam serta menempatkan mereka di dalam kem tahanan di seluruh Xinjiang sejak beberapa tahun kebelakangan, selain didakwa melakukan penyeksaan, perkosaan dan buruh paksa.

Beijing bagaimanapun menafikan tuduhan itu, sambil menyatakan mereka melaksanakan sistem latihan vokasional dan program membentuk semula individu yang dilihat radikal supaya menjadi lebih sederhana, demi keselamatan wilayah itu.

Susulan perdebatan pada Khamis, Parlimen Britain meluluskan tanpa bantahan, resolusi mengutuk pelanggaran hak asasi manusia secara besar-besaran dan kekejaman terhadap kemanusiaan di wilayah autonomi etnik Uyghur di Xinjiang.

“Undian hari ini mesti menjadi titik perubahan. Tiada siapa yang dapat menafikan skala kekejaman yang berlaku di wilayah Xinjiang.

“Sementara kerajaan Britain menjalin hubungan perdagangan yang mendalam dengan China, kekejaman ini berterusan dan tidak difikirkan,” kata Ahli Parlimen Parti Buruh, Yasmin Qureshi.

Membentangkan usul itu, Ahli Parlimen Konservatif Nusrat Ghani berkata walaupun Britain tidak boleh menyalahgunakan istilah genosid, tetapi semua pihak tidak boleh membiarkannya ketika keadaan memerlukan.

“Usaha kita untuk menangani genosid tidak boleh dikawal oleh China,” katanya.

Menurut Konvensyen Pembunuhan Bangsa-Bangsa Bersatu (PBB), yang turut ditandatangani China, genosid adalah cubaan melakukan tindakan ‘dengan niat memusnah keseluruhan atau sebahagian nasionaliti, etnik, kaum atau kumpulan agama.

Menurut PBB terdapat lima cara di mana genosid dilakukan iaitu:

1. Membunuh ahli kumpulan;
2. Kenyebabkan kecederan serius kepada badan atau mental anggota kumpulan;
3. Dengan sengaja menyebabkan keadaan hidup yang boleh mengakibatkan kemusnahan fizikalnya secara keseluruhan atau sebahagian;
4. Mengenakan langkah-langkah yang bertujuan mencegah kelahiran dalam kumpulan; dan
5. Memindahkan kanak-kanak secara paksa kepada kumpulan lain.


Penjara dua tahun, denda jika ditangkap ponteng puasa di Kelantan

Jabatan Hal Ehwal Agama Islam Kelantan (JAHEAIK) memberi amaran awal kepada ‘kaki ponteng’ puasa mereka akan berdepan hukuman berat – penjara atau denda – mengikut Enakmen Kanun Jenayah Syariah (I) 2019.

Timbalan Pengarah Operasi Jabatan Hal Ehwal Agama Islam Kelantan (JAHEAIK) Dr Hasnan Ramli berkata Seksyen 10 enakmen tersebut, memperuntukkan hukuman denda maksimum RM2,000 atau penjara sehingga dua tahun atau kedua-duanya.

“Sebelum ini, hukuman bagi kesalahan tidak berpuasa hanya denda sehingga RM1,000 atau penjara sehingga setahun, tetapi kali ini hukuman lebih berat menanti pesalah selepas enakmen itu baharu diluluskan November lepas.

“Sepanjang Ramadan ini juga, 60 penguat kuasa JAHEAIK akan menjalankan pemantauan di kira-kira 50 lokasi panas, dengan dibantu 700 sukarelawan Skuad Amru,” katanya memetik laporan Bernama.

Mengulas lanjut, Dr Hasnan berkata antara lokasi panas yang sering dijadikan tempat individu tidak berpuasa adalah seperti di restoran milik orang bukan Islam, kawasan tangga di pasar raya dan kawasan tersembunyi.

“Walaupun kita lebih kepada pendekatan menasihati, tindakan tegas tetap akan diambil ke atas orang yang tidak menghormati Ramadan khususnya yang mengulangi kesalahan dan ditangkap buat kali kedua.

“Tindakan juga boleh diambil terhadap mereka yang membekal dan menjual makanan kepada individu tidak berpuasa mengikut enakmen tersebut,” katanya yang mengesahkan hanya tiga tangkapan dilakukan melibatkan lelaki tidak berpuasa pada tahun lepas.


Bank Rakyat umum dividen 13 peratus

Bank Kerjasama Rakyat Malaysia Bhd (Bank Rakyat) telah mengumumkan dividen 13 peratus untuk tahun kewangan berakhir pada 31 Disember 2020 berbanding dengan 14 peratus pada tahun kewangan 2019.

Menteri Pembangunan Usahawan dan Koperasi, Datuk Seri Dr Wan Junaidi Tuanku Jaafar berkata, pembayaran berjumlah RM373 .36 juta itu akan dikreditkan ke dalam akaun 834,302 ahli berkuat kuasa hari ini.

“Walaupun menghadapi ketidaktentuan ekonomi pada tahun lepas akibat pandemik COVID-19, bank berjaya mencatat keuntungan sehingga dividen dua angka dapat diberikan.

“Bank Rakyat telah membayar dividen dua angka selama hampir 22 tahun kecuali pada 1998 apabila ia hanya membayar lapan peratus berikutan krisis kewangan,” katanya kepada pemberita selepas mengumumkan pembayaran dividen 2020 di sini hari ini.

Memetik laporan Bernama, Pengerusi Bank Rakyat, Datuk Abdul Rani Lebai Jaafar berkata, dana pemegang saham meningkat 6.2 peratus atau RM1.22 bilion kepada RM20.95 bilion berbanding RM19.73 bilion sebelumnya, berpunca daripada keuntungan bersih kumpulan yang dibawa pada tahun ini .

“Menjelang 31 Disember 2020, Nisbah Modal Wajaran Risiko dan Nisbah Modal Teras setelah dividen akhir yang dicadangkan tetap kukuh masing-masing pada 24.14 peratus serta 22.21 peratus.

“Nisbah modal ini jauh adalah di atas keperluan peraturan minimum dan majoriti industri, meletakkan kumpulan sebagai salah satu bank terkukuh daripada segi kedudukan modal,” katanya.


Bekas ADUN PKR tak tercalon bertanding Bebas bidas Rafizi dan Anwar

Bekas Ahli Dewan Undangan Negeri (DUN) Ampangan, Datuk Dr Mohamad Rafie Ab Malek membidas dua pemimpin tertinggi PKR kerana bermain politik ekoran namanya tidak tercalon pada Pilihan Raya Negeri (PRN) kali ini.

Bekas ADUN PKR itu membuat keputusan bertanding bebas pada PRN Negeri Sembilan selepas menghantar borang penamaan calon pagi tadi dan mendakwa menjadi mangsa percaturan politik Naib Presiden PKR, Datuk Seri Aminuddin Harun.

Malah, dakwanya, arahan itu turut dikeluarkan Timbalan Presiden PKR, Rafizi Ramli, sambil mendakwa perkara itu dimaklumkan Presiden PKR, Datuk Seri Anwar Ibrahim pada Sabtu lalu.

“Selepas kenyataan yang saya keluarkan pada 25 Julai lalu, Anwar hubungi saya mengarahkan supaya saya tidak bertanding dan meminta menyokong calon pilihan beliau.

“Saya maklumkan yang beliau adalah presiden malah perdana menteri, kenapa perlu dengar dua individu itu yang sememangnya bermain politik dan niat menjatuhkan saya,” katanya dipetik laporan BH.

Terdahulu, Mohamad Rafie membuat kejutan di Pusat Penamaan Calon DUN Ampangan di Kompleks Belia dan Sukan Paroi, di sini, apabila tampil sebagai calon Bebas pada PRN.

Katanya, penjelasan Anwar jelas menunjukkan perdana menteri lebih fokus kepada perseteruan politik dan gagal mentadbir negara dalam tempoh lapan bulan ini.

“Maka saya buat keputusan wajar untuk bertanding sebagai calon Bebas yang menggunakan simbol pokok, melambangkan keharmonian dan saya yakin masyarakat Ampangan akan sokong saya,” katanya.

Menurutnya, beliau mahu mengubah naratif politik supaya mana-mana individu yang berkelayakan, berani tampil menawarkan diri sebagai calon dan bukan hanya berpaut pada sesuatu parti saja.

Beliau berkata, kebanyakan parti politik kini dilihat bermasalah kerana dicorakkan mengikut arahan ketua atau pemimpin utama dengan ‘mencantas’ mana-mana individu yang dikehendaki.

“Kalau mereka layak dan boleh berkhidmat, mereka boleh tawarkan diri, tapi dalam konteks negara kita, pemimpin dicorakkan oleh kepartian dan sebab itu kita tengok banyak parti yang rosak.

“Orang yang menguasai parti boleh lakukan apa saja, membuli kehendak mereka (orang bawahan) tanpa menilai apa yang baik dan yang boleh berkhidmat untuk masyarakat dan negara,” katanya.

Mengakui bukan mudah membuat keputusan bertanding sebagai calon Bebas kerana mengibaratkan dirinya menaiki tongkang kecil dalam gelora ombak besar, Mohamad Rafie berkata, beliau pernah menaiki kapal agak besar sebelum ini.

“Dulu dalam PKR, saya menaiki kapal yang agak besar walaupun menongkah arus, tapi saya dihubungi ramai pengundi Ampangan yang minta perbetulkan keadaan dan bertanding sebagai calon Bebas,” katanya.

Oleh sebab itu, katanya, keputusan nekad itu lebih banyak didorong oleh masyarakat di DUN Ampangan yang masih perlukan perkhidmatannya untuk terus majukan kawasan terbabit.

“Saya nak jadi orang Yang Bekerja (YB) bukan Yang Berhormat dan saya telah buktikan ketika menjadi ADUN Ampangan.

“Saya juga harap rakyat boleh menilai apa berlaku dan kita tolak politik kepartian yang membuli dan mencantas mengikut kehendak beberapa individu menguasai parti itu,” katanya.


Daripada berhimpun, baik jumpa saya cari jalan turun harga barang: Annuar

Kumpulan yang merancang untuk berhimpun bagi membuat bantahan terhadap kenaikan harga barang ditawarkan untuk berjumpa dan berbincang dengan kerajaan bagi mencari jalan menangani isu tersebut.

Pengerusi Pasukan Khas Jihad Tangani Inflasi, Tan Sri Annuar Musa membuat tawaran kepada kumpulan yang berhimpun Jumaat lalu di Kuala Lumpur tetapi tidak mendapat sambutan untuk duduk semeja memberi idea menangani isu kos sara hidup yang membebankan rakyat ketika ini.

“Saya nak tawarkan mereka ketua-ketua demon (bantahan kenaikan kos sara hidup) kalau ada masa, datanglah jumpa saya.

“Saya nak dengar idea kalau ada idea. Saya pun tak pandai nak buat sorang. Yang nak demo tu, kalau dia nak bantu saya nak cari jalan. Saya bukan superman,” katanya dipetik laporan media.

Annuar terdahulu menghadiri majlis penyampaian anugerah Perbadanan Ekonomi Digital Malaysia di Pusat Konvensyen Kuala Lumpur hari ini.

Pada Jumaat, seramai kira-kira 100 orang lebih menghadiri himpunan aman yang bermula jam 2 petang di Masjid Jamek Kampung Baru sebelum disuraikan oleh anggota polis kira-kira 30 minit kemudian.

Antara yang dilihat hadir pada perhimpunan tersebut termasuk Setiausaha Agung Parti Amanah Negara (Amanah), Datuk Dr Mohd Hatta Ramli; Pengarah Komunikasi Amanah, Khalid Samad dan Ahli Majlis Pimpinan Pusat Amanah, Faiz Fadzil.

Pada himpunan itu, Parti Amanah memberikan tempoh 11 hari kepada kerajaan untuk menunaikan tiga tuntutan bagi mengatasi isu kenaikan harga.

Dalam pada itu, Presiden Amanah Mohamad Sabu tidak menolak akan mengadakan perhimpunann berskala besar dalam beberapa bulan akan datang bagi membantah inflasi dan rasuah.

Terdahulu, Perdana Menteri Datuk Seri Ismail Sabri Yaakob mengumumkan penubuhan Pasukan Khas Jihad Tangani Inflasi bagi membantu rakyat menghadapi cabaran peningkatan kos sara hidup.

Pasukan khas tersebut akan bertanggungjawab mengumpul data daripada semua kementerian, agensi berkaitan dan orang ramai bagi merangka strategi dan menyelaras usaha untuk mengatasi inflasi dan kesannya terhadap harga barang.

Pasukan petugas lain termasuk Menteri Kewangan Datuk Seri Tengku Zafrul Abdul Aziz; Menteri Pertanian dan Industri Makanan Datuk Seri Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed; dan Ketua Setiausaha Negara Tan Sri Mohd Zuki Ali.

Malaysia kini sedang menghadapi krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.


KKM lulus guna Veklury bagi rawatan Covid-19

Kementerian Kesihatan (KKM) memberikan kelulusan pendaftaran bersyarat terhadap produk Veklury (remdesivir 100mg/vial) untuk kegunaan semasa bencana bagi rawatan Covid-19.

Ketua Pengarah Kesihatan Tan Sri Dr Noor Hisham Abdullah berkata kelulusan itu dipersetujui dalam Mesyuarat Pihak Berkuasa Kawalan Dadah (PBKD) ke-374 hari ini, menurut laporan Bernama.

Bagaimanapun katanya produk itu tidak bertujuan untuk digunakan sebagai pengganti bagi vaksinasi COVID-19 dan tindakan kesihatan awam, terutamanya pematuhan prosdedur operasi standard (SOP).

“KKM ingin memaklumkan bahawa kelulusan pendaftaran bersyarat ini memerlukan maklumat kualiti, keselamatan dan keberkesanan produk antivirus dipantau serta dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa.

“Ia bagi memastikan perbandingan manfaat-risiko bagi produk itu kekal positif,” katanya dalam kenyataan di sini hari ini.

Dr Noor Hisham berkata KKM terus komited meningkatkan akses rakyat kepada ubat–ubatan bagi tujuan rawatan atau pencegahan penularan Covid-19 di Malaysia dengan memastikan ia dinilai dengan sewajarnya berdasarkan aspek kualiti, keselamatan dan keberkesanan.

Veklury dinyatakan sebagai untuk rawatan Covid-19 pada pesakit berumur 12 tahun ke atas dan berat sekurang-kurangnya 40 kilogram (kg) dengan keputusan positif ujian virus SARS-CoV-2, yang dimasukkan ke hospital, atau tidak dimasukkan ke hospital, dan mempunyai Covid-19 ringan hingga sederhana dan berisiko tinggi untuk berlanjutan kepada Covid-19 yang teruk termasuk kemasukan ke hospital atau kematian.

Dalam kenyataan berasingan, Dr Noor Hisham berkata PBKD turut meluluskan pendaftaran bersyarat kepada produk kombinasi baharu bagi rawatan HIV-1 iaitu TELDY Film-Coated Tablets (TELDY).

Beliau berkata TELDY mengandungi kombinasi tiga bahan aktif melibatkan dolutegravir 50 miligram (mg), lamivudine (300mg) dan tenofovir disoproxil fumarate (300mg) dengan produk itu dikilangkan Hetero Labs Limited, India dan pemegang pendaftaran produk di Malaysia adalah Camber Laboratories Sdn Bhd.

“Penilaian NPRA ke atas data kualiti, keselamatan dan keberkesanan produk TELDY didapati memuaskan untuk digunakan secara tunggal sebagai regimen lengkap bagi merawat jangkitan HIV-1 dalam kalangan orang dewasa dan remaja berumur 12 tahun ke atas yang mempunyai berat badan 40 kg atau lebih,” katanya.

Beliau berkata TELDY adalah produk kombinasi pertama berasaskan dolutegravir yang didaftarkan di negara ini dan merupakan manfaat daripada perjanjian Voluntary Licensing (VL) di antara Medicines Patent Pool (MPP) dan pemilik paten dolutegravir iaitu ViiV Healthcare.

Katanya, perjanjian VL membolehkan akses pesakit HIV kepada produk berasaskan dolutegravir dipertingkatkan selaras dengan saranan Pertubuhan Kesihatan Sedunia (WHO) yang menyarankan penggunaan bahan itu sebagai rawatan utama bagi pesakit HIV.

“KKM melalui NPRA akan terus memantau dan menilai data-data terkini dari semasa ke semasa berkenaan maklumat kualiti, keselamatan dan keberkesanan produk TELDY ini, bagi memastikan perbandingan manfaat-risikonya (benefit-risk balance) kekal positif,” kata Dr Noor Hisham.


AGC nafi penularan berita palsu berhubung kes SRC Najib

Jabatan Peguam Negara (AGC) hari ini menegaskan bahawa berita “Pejabat Peguam Negara telah menetapkan yang perbicaraan SRC tidak sah kerana kesilapan prosiding” yang disebar, adalah sama sekali tidak benar dan palsu.

Dalam satu kenyataan, jabatan itu menafikan bahawa AGC ada membuat ketetapan seperti yang dikatakan dalam kenyataan yang tersebar itu, lapor Bernama.

Menurut kenyataan yang dikeluarkan AGC, Mahkamah Persekutuan telah menetapkan pendengaran rayuan kes SRC International Sdn Bhd melibatkan Datuk Seri Najib Tun Razak yang akan didengar bermula 15 Ogos depan iaitu jabatan berkenaan akan hadir sebagai responden atau pendakwa raya dalam kes berkenaan.

Kenyataan itu juga menjelaskan bahawa, jabatan itu akan meneruskan dengan rayuan kes tersebut dan akan menunggu keputusan Mahkamah Persekutuan.

Pada 8 Dis 2021, Mahkamah Rayuan mengekalkan sabitan Najib dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC International.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Mahkamah Persekutuan merupakan jalan terakhir bagi Ahli Parlimen Pekan itu untuk mengemukakan rayuan bagi mengetepikan sabitan dan hukuman penjara dalam kes penyelewengan dana SRC International itu.


Republik Czech usir 18 diplomat Russia

Republik Czech hari ini mengeluarkan perintah pengusiran terhadap 18 diplomat Russia kerana mengesyaki perkhidmatan perisikan Moscow terbabit dalam letupan depoh peluru pada 2014.

Pengusiran dan tuduhan tersebut telah mencetuskan pertikaian terbesar dengan Rusia sejak era komunis berakhir pada tahun 1989.

Republik Czech yang menjadi anggota Kesatuan Eropah (EU) dan NATO dilihat mengambil langkah itu selepas Amerika Syarikat (AS) berbuat demikian semalam.

Bagaimanapun, tindakan itu boleh mendorong Russian menutup kedutaan Republik Czech di Moscow, kata sumber yang dipetik agensi berita Russia, Interfax.

Perdana Menteri Czech, Andrej Babis dalam taklimat menerusi televisyen berkata negaranya curiga dengan pembabitan pegawai perisikan Russia – GRU – dalam letupan depot peluru di Vrbetice.

Kedutaan AS di Prague dalam Twitternya berkata Washington berdiri kukuh bersama Republik Czech, dan menghargai tindakan penting untuk mengenakan tekanan terhadap Russia.

Pemangku Menteri Luar Czech, Jan Hamacek berkata, 18 diplomat kedutaan Russia yang dikenal pasti sebagai kakitangan perisikan, diberi tempoh 48 jam untuk meninggalkan negara itu.

Jumaat lalu, Presiden AS Joe Biden menandatangani perintah eksekutif yang mengenakan sekatan baharu terhadap Russia, dan mengusir 10 diplomat negara itu dari AS.

Tindakan itu dibuat sebagai langkah tindak balas terhadap kempen penggodaman besar-besaran Russia yang boleh menjejaskan agensi persekutuan AS serta dakwaan campur tangan ketika pilihan raya presiden.

Susulan itu, semalam, Russia pula bertindak balas dengan mengatakan Moscow akan mengusir 10 diplomat AS dan bersedia mengambil beberapa langkah lain yang lebih tegas.

Menteri Luar Russia Sergey Lavrov juga berkata, Moscow akan menambah lapan lagi pegawai pentadbiran Washington ke dalam senarai sekatannya dan bertindak menghalang serta menghentikan aktiviti pertubuhan bukan kerajaan (NGO) AS daripada campur tangan dalam politik Russia.